qundao/data-zh-poetry huggingface dataset:
新宁道中·其一
作者：李之世
朝代：明

荒城才斗大，比屋似星疏。夜市多蒲席，山猺半穴居。民贫惟种豆，地瘠不宜蔬。客况殊无味，悠悠念故庐。
新宁道中·其三
作者：李之世
朝代：明

行行踰峻坂，望望是那西。古道无人迹，荒原尽兽蹄。瓦窑依壑稳，茆屋傍林低。一阵冲寒过，长风送鸟啼。
新宁道中·其二
作者：李之世
朝代：明

孤馆不遑寐，迢迢刻漏长。留灯共客话，催仆检行装。城角犹残月，河堤半晓霜。归心正悽恻，欲济又无航。
新宁道中·其五
作者：李之世
朝代：明

翻疑川路尽，回合见江滨。吹角牛归垄，鸣铎渡唤人。山光晴冉冉，潭照碧粼粼。且复随流去，征途休问津。
新宁道中·其六
作者：李之世
朝代：明

维舟沙渚静，霜落见潮痕。雀噪寒枝聚，人争水渡喧。畏途藏姓字，混俗变乡言。今夜浔洋宿，计程近故园。
新宁道中·其四
作者：李之世
朝代：明

独行三十里，草树密冥濛。买食投荒店，迷途问小童。天遥山点翠，霜重叶垂红。怪石蹲崖立，疑穿虎豹丛。
新置斗室颜曰不住庵因纪以诗
作者：李之世
朝代：明

双脚似转蓬，如何得暂住。我身随脚转，歘若空中雾。何况身外居，亦复等行路。新置一间房，副以常供具。何须用此房，如行小歇步。竹帘和木榻，茶铛并酒瓠。草草略完整，一一就安厝。坳池潴积水，小有濠濮趣。盆鱼四五头，时花两三树。我来粗洒扫，我去暂扃锢。不借俗人居，墙壁忌沾污。不用家童守，无甚可将护。辟如解绦鸟，岂必恋空笯。以我幻来身，权寄遽芦寓。取名不住庵，庵非常住故。
方舟吟投赠杨亦琳林应尔袁季昌
作者：李之世
朝代：明

乡关聊引望，失路倍相怜。一水杳然去，方舟俨若仙。凌波澹容与，顾影屡洄沿。日映双帆下，风生一缆悬。触荷蒂并掇，汎荇蔓同牵。剑自龙文合，槎疑斗气连。群鸥来泛泛，乘雁去翩翩。水宿寒襟接，晨游芳袂联。推篷分烛焰，敲石度茶烟。酒熟浮觞引，诗成剪叶传。又非萍水聚，时惜逝波煎。投札申微咏，因之和扣舷。
旅馆书怀
作者：李之世
朝代：明

城市休相问，闭门事事疏。向人求药草，课仆种盆鱼。补壁悬新画，移床顿古书。閒庭刚洒扫，纤月到前除。恰似閒荒院，松门闭寂寥。催斋常过午，听雨每连朝。扫地延僧话，裁书谢客招。茆檐忻日出，向暖护兰苗。住处当官路，转过门巷斜。借经来静院，贷米向邻家。病眼长亲药，衰脾尚癖茶。偶逢方外士，劝我炼黄芽。病来慵约束，舒散快心灵。客到频题字，童关渐解经。小池过雨碧，砌草闭门青。为惜春朝去，移花插胆瓶。铺设閒供具，常时净扫房。竹间安茗灶，花下置藜床。学演戏禽法，多传却老方。昼长无事事，小步绕巡廊。
旅馆书怀·其一
作者：李之世
朝代：明

城市休相问，闭门事事疏。向人求药草，课仆种盆鱼。补壁悬新画，移床顿古书。閒庭刚洒扫，纤月到前除。
旅馆书怀·其三
作者：李之世
朝代：明

住处当官路，转过门巷斜。借经来静院，贷米向邻家。病眼长亲药，衰脾尚癖茶。偶逢方外士，劝我炼黄芽。
旅馆书怀·其二
作者：李之世
朝代：明

恰似閒荒院，松门闭寂寥。催斋常过午，听雨每连朝。扫地延僧话，裁书谢客招。茆檐忻日出，向暖护兰苗。
旅馆书怀·其五
作者：李之世
朝代：明

铺设閒供具，常时净扫房。竹间安茗灶，花下置藜床。学演戏禽法，多传却老方。昼长无事事，小步绕巡廊。
旅馆书怀·其四
作者：李之世
朝代：明

病来慵约束，舒散快心灵。客到频题字，童关渐解经。小池过雨碧，砌草闭门青。为惜春朝去，移花插胆瓶。
无择以游圭峰记及诗见贻辄题数绝于后
作者：李之世
朝代：明

九月九日圭峰寺，处处松阴藉酒杯。苔花满面衣衫湿，谁向峰头看瀑来。千仞悬崖挂古松，飞泉一道泻淙淙。就中想像堪描处，两个山僧扶短筇。閒山剩水人占尽，若个游人问翠微。向晚欲投云际宿，禅房借得稻田衣。寺里游尘滚滚忙，岩头别占好风光。诗怀放却千峰外，且共閒僧话夕阳。谁道云中别有廛，斜阳数点带炊烟。山前石耳无人摘，携得瘿瓢试涧泉。最高呼吸通云雾，尘海茫茫隔大千。权与山灵借一席，懒将狂韵犯流年。
无择以游圭峰记及诗见贻辄题数绝于后·其一
作者：李之世
朝代：明

九月九日圭峰寺，处处松阴藉酒杯。苔花满面衣衫湿，谁向峰头看瀑来。
无择以游圭峰记及诗见贻辄题数绝于后·其三
作者：李之世
朝代：明

閒山剩水人占尽，若个游人问翠微。向晚欲投云际宿，禅房借得稻田衣。
无择以游圭峰记及诗见贻辄题数绝于后·其二
作者：李之世
朝代：明

千仞悬崖挂古松，飞泉一道泻淙淙。就中想像堪描处，两个山僧扶短筇。
无择以游圭峰记及诗见贻辄题数绝于后·其五
作者：李之世
朝代：明

谁道云中别有廛，斜阳数点带炊烟。山前石耳无人摘，携得瘿瓢试涧泉。
无择以游圭峰记及诗见贻辄题数绝于后·其六
作者：李之世
朝代：明

最高呼吸通云雾，尘海茫茫隔大千。权与山灵借一席，懒将狂韵犯流年。
无择以游圭峰记及诗见贻辄题数绝于后·其四
作者：李之世
朝代：明

寺里游尘滚滚忙，岩头别占好风光。诗怀放却千峰外，且共閒僧话夕阳。
无题戏赠胡南征
作者：李之世
朝代：明

银河有路直通潮，乌鹊为媒倩作桥。夜半天鸡叫海月，骑凰人弄碧霞箫。鲛绡帐子太轻盈，添炷兰膏一倍明。低语问郎乡与贯，两人同籍是南京。南海头珠敌火光，尚嫌粗重不胜妆。酴醾露掠乌云鬓，笑杀涂朱与抹黄。阅遍三山十二楼，与郎骑鹤上扬州。交南估客来赛宝，万斛明珠得似不。
无题戏赠胡南征·其一
作者：李之世
朝代：明

银河有路直通潮，乌鹊为媒倩作桥。夜半天鸡叫海月，骑凰人弄碧霞箫。
无题戏赠胡南征·其三
作者：李之世
朝代：明

南海头珠敌火光，尚嫌粗重不胜妆。酴醾露掠乌云鬓，笑杀涂朱与抹黄。
无题戏赠胡南征·其二
作者：李之世
朝代：明

鲛绡帐子太轻盈，添炷兰膏一倍明。低语问郎乡与贯，两人同籍是南京。
无题戏赠胡南征·其四
作者：李之世
朝代：明

阅遍三山十二楼，与郎骑鹤上扬州。交南估客来赛宝，万斛明珠得似不。
早起
作者：李之世
朝代：明

严冬似早春，时物多暄煦。崇朝澹晦阴，花径冥濛雨。垂柳助芳柔，繁英亦增妩。悄然人虑清，屋角流莺语。
明妃怨
作者：李之世
朝代：明

去国离乡梦已残，到来□□渐相安。穹庐冰雪知多少，不似长门宫里寒。绣锦藏来箧已尘，愁颜半失画图真。君王不用频相忆，祇看深宫洒泪人。
明妃怨·其一
作者：李之世
朝代：明

去国离乡梦已残，到来□□渐相安。穹庐冰雪知多少，不似长门宫里寒。
明妃怨·其二
作者：李之世
朝代：明

绣锦藏来箧已尘，愁颜半失画图真。君王不用频相忆，祇看深宫洒泪人。
明月光
作者：李之世
朝代：明

明月一何光，閒愁偏共长。可怜千里目，犹滞两江乡。朔雁冲残雪，寒砧拂夜霜。倚栏空袖手，挥泪湿流黄。
春夜世立携客过访息庐
作者：李之世
朝代：明

春光已过半，林卧未知春。闭户殊无趣，逢君最快人。敲诗釐韵谱，品水集茶宾。晏坐林方寂，潮声到耳新。怒石蹲林莽，髡茆贴水涯。有僧容借榻，逢客可为家。花气和香韵，禅灯分月华。流莺方睡稳，聊共听鸣蛙。
春夜世立携客过访息庐·其一
作者：李之世
朝代：明

春光已过半，林卧未知春。闭户殊无趣，逢君最快人。敲诗釐韵谱，品水集茶宾。晏坐林方寂，潮声到耳新。
春夜世立携客过访息庐·其二
作者：李之世
朝代：明

怒石蹲林莽，髡茆贴水涯。有僧容借榻，逢客可为家。花气和香韵，禅灯分月华。流莺方睡稳，聊共听鸣蛙。
春夜过韩绪仲寺馆谈禅
作者：李之世
朝代：明

化宫别院敞垂萝，叩齿焚香夜共过。谁谓逃名一居士，依然持律老头陀。莲花不染心同住，贝叶时翻手自摩。思向祇林皈净业，红尘车马定如何。
春日何凝生招饮不果赴赋此代柬
作者：李之世
朝代：明

春阴漠漠殢花朝，约略疏英半解条。欹枕却怜人似醉，应门刚报客来招。蜂冲短槛翅犹湿，莺啭高篁舌未调。最是同怀不同赏，绿窗对雨写芭蕉。
春日客集歇园
作者：李之世
朝代：明

乡心无日夜，飞梦绕天涯。远道空怀友，残年喜到家。相逢开臈酒，小步阅春华。薄酌花阴下，荒池两部蛙。
春日尹世立携同高仲良陈伯良集放生社是日微雨
作者：李之世
朝代：明

微雨洒春枝，芳菲遍水湄。僧閒出定后，客韵到门时。律在何妨酒，禅深益悟诗。暝钟人始散，灯影照茆茨。湿烟含阁润，滑雨点林酥。晴霁虽云好，空濛似此无。泉堪供碧乳，饭亦出雕胡。尽日閒吟眺，为欢尚未徂。
春日尹世立携同高仲良陈伯良集放生社是日微雨·其一
作者：李之世
朝代：明

微雨洒春枝，芳菲遍水湄。僧閒出定后，客韵到门时。律在何妨酒，禅深益悟诗。暝钟人始散，灯影照茆茨。
春日尹世立携同高仲良陈伯良集放生社是日微雨·其二
作者：李之世
朝代：明

湿烟含阁润，滑雨点林酥。晴霁虽云好，空濛似此无。泉堪供碧乳，饭亦出雕胡。尽日閒吟眺，为欢尚未徂。
春日柬俞季郎
作者：李之世
朝代：明

梦遥犹可接，室迩反多违。别有司离合，非关会数稀。诗情高入淡，慧想寂通微。以此堪逃俗，春来知掩扉。
春日病起
作者：李之世
朝代：明

闭户那堪度一春，从教车马竞芳辰。谁能不饮椒花酒，也自萧然一病人。
春日答何文起见怀
作者：李之世
朝代：明

韶景延初霁，晨曦灿中林。未测西林里，春华几许深。阳陂擢新荑，幽谷啭鸣禽。流辉如曳练，兴霞似卓簪。恻恻岁光迈，悠悠恋赏音。岂不眷西皋，轸念滞愁霖。故人枉惠好，投我怀春吟。以彼玄栖想，怜余畸世心。劲翮知投薄，脩鳞思泳浔。嘤鸣自有感，长谣报断金。
春日胡南征林公毅过饮和公毅韵
作者：李之世
朝代：明

南中气暖春常早，正月山城已绽梅。灯市乍残莺欲懒，花朝才到雨频来。荤辛久儗持斋断，蓬藋何缘为客开。狂兴莫愁瓶易罄，况逢邻送助馀杯。
春日过访陈来献
作者：李之世
朝代：明

林影乍回薄，清晖照槿园。花迎客共笑，春醉鸟无喧。挥麈参微论，呼童检韵言。玄心谁独赏，吾兴已腾鶱。
春日鲁子湛书堂赏花同黎建和郑明宰黄茂明分赋
作者：李之世
朝代：明

松坛竹坞净无尘，花院招携及早春。如何不饮拚花笑，况复当垆有玉人。兰灯艳艳漏声长，玉醴频倾琥珀光。众客莫愁归路瞑，晚风拚醉百花傍。涧户平临万壑霞，幽栖赢得傍山家。当门自种相思树，绕砌全开并蒂花。
春日鲁子湛书堂赏花同黎建和郑明宰黄茂明分赋·其一
作者：李之世
朝代：明

松坛竹坞净无尘，花院招携及早春。如何不饮拚花笑，况复当垆有玉人。
春日鲁子湛书堂赏花同黎建和郑明宰黄茂明分赋·其三
作者：李之世
朝代：明

涧户平临万壑霞，幽栖赢得傍山家。当门自种相思树，绕砌全开并蒂花。
春日鲁子湛书堂赏花同黎建和郑明宰黄茂明分赋·其二
作者：李之世
朝代：明

兰灯艳艳漏声长，玉醴频倾琥珀光。众客莫愁归路瞑，晚风拚醉百花傍。
春杪閒步小园因寄区茂对索花
作者：李之世
朝代：明

每个石头消一坐，池阴深处纳凉时。隔云穿过泉无碍，带雨移来树不知。窗隙乍开删密叶，溪光欲断补疏篱。东皋多少閒春色，剩本从君乞数枝。
春词
作者：李之世
朝代：明

买断春光不费钱，谁云春不到寒毡。瓦盘菜甲屠苏酒，权与东皇借一年。春牛馆外鼓鼕鼕，番诞村前路几弓。阵阵彩幡桥上过，巷南巷北走儿童。十里官衢五画亭，东郊踏遍草盘青。牙前队队呈新戏，先把花名进乐伶。
春词·其一
作者：李之世
朝代：明

买断春光不费钱，谁云春不到寒毡。瓦盘菜甲屠苏酒，权与东皇借一年。
春词·其三
作者：李之世
朝代：明

十里官衢五画亭，东郊踏遍草盘青。牙前队队呈新戏，先把花名进乐伶。
春词·其二
作者：李之世
朝代：明

春牛馆外鼓鼕鼕，番诞村前路几弓。阵阵彩幡桥上过，巷南巷北走儿童。
春雨怀林鹿野先生
作者：李之世
朝代：明

点滴催花雨，空濛洒径尘。是林皆绽锦，无鸟不啼春。客教修琴法，僮忙剪药晨。小楼拈笔处，应不坐凡宾。
晓度梅关
作者：李之世
朝代：明

晓霜犹湿径，驱马望山城。乡月临关近，归云傍岭生。人今辞北地，雁始背南征。去住虽殊致，同为羁旅情。
晓行河间道中
作者：李之世
朝代：明

晓行三十里，白雾尚冥冥。沾洒俄成霰，微茫不辨星。马寒嘶欲止，车滑去难停。隐约见篱舍，疏烟出过坰。
晚步
作者：李之世
朝代：明

端居不自好，散步出城闉。偶然适相值，俱是意中人。交谈未及毕，坦率露清真。寒云弥江干，中天月一轮。徘徊不忍别，各各恋情亲。
晚过容知微园馆
作者：李之世
朝代：明

庭皋望空阔，山霭晚烟微。犬护篱根静，蜂抟花粉归。暖风来燕雀，香露浥蔷薇。亦有中林客，乘閒款夕扉。
晨起同平子步赊月台望西林因寄怀文起兼书近况
作者：李之世
朝代：明

怀君一长望，云木共依依。病况知无恙，西林应到稀。秋色遥连水，晨光澹在衣。正惬芳园赏，中林漫掩扉。
暑甚呼童取车帱障日色戏咏
作者：李之世
朝代：明

油碧作车帱，周遭八九尺。向来御霜霰，今以顿高壁。燕京六月天，骄阳酷了得。炎埃捲白涛，地作龟文坼。行渴望眢井，无荫可憩息。居人惮种树，蚊虻之所宅。炎暑尚可那，蚊虻嘴太螫。停午火轮飞，家家匿檐隙。庭庑下布帘，聊以遮日炙。间有缚高棚，紬箔编丛荻。余居僦委巷，蜗庐矮且窄。欲作棚箔遮，千钱亦可惜。猛然思敝帱，堪与骄阳敌。先乃擞埃尘，次以清泉涤。悬梯上屋牙，施绳垂两纆。展开琉璃幔，恰恰当甔甋。洞户散郁蒸，兼豁疏棂格。砌除屏诸有，绀绿摇空碧。回风捲翠旗，似洒蕉窗色。又如行风涛，布帆饱半席。热恼想顿蠲，兴居随以适。南海蒲葵扇，湘潭斑竹席。几席虽不良，揩抹净如拭。笔研差不恶，副以奇书籍。平头持秃帚，扫灭苍蝇迹。倦来枕书卧，兴或弄笔墨。以此閒功课，颓阳易向夕。纵非羲皇侣，权谢褦襶客。
暮抵渔家
作者：李之世
朝代：明

高树数株茆屋静，江边小聚即渔村。隔蓠犬吠人声细，冲雪客来夜打门。官里长年无赋役，舟中几代养儿孙。鱼多米贱从君换，况有新醪盛瓦盆。
暮春仲良伯良世立过访中林有僧同集
作者：李之世
朝代：明

寻芳半在有无中，踏遍莎溪屐未穷。到耳潮声烟际落，扑人花气鼻端浓。鸟知狎客驯空砌，云学安禅绕定松。坐久露台清啸起，水光和月上朣胧。片石枝林景最悭，多缘癖懒卧林间。径来看竹何妨入，偶尔逢僧未许还。水剩矶头堪条砚，月赊台畔半笼山。奚囊蜡屐从兹始，分付閒云莫掩关。
暮春仲良伯良世立过访中林有僧同集·其一
作者：李之世
朝代：明

寻芳半在有无中，踏遍莎溪屐未穷。到耳潮声烟际落，扑人花气鼻端浓。鸟知狎客驯空砌，云学安禅绕定松。坐久露台清啸起，水光和月上朣胧。
暮春仲良伯良世立过访中林有僧同集·其二
作者：李之世
朝代：明

片石枝林景最悭，多缘癖懒卧林间。径来看竹何妨入，偶尔逢僧未许还。水剩矶头堪条砚，月赊台畔半笼山。奚囊蜡屐从兹始，分付閒云莫掩关。
曾文卿见赠诗扇辄答
作者：李之世
朝代：明

耳君香名业已久。卢生向我大誇口。掌珠怀月底般明。争似曾郎标格清。曾郎与我才相识。纨扇缄题劳寄忆。诗比飞泉一派清，流出禺山千仞碧。挹君风度读君诗。转忆临流挥洒时。
月上
作者：李之世
朝代：明

前山白一点，林木未分晓。凉露濯素辉，薄云承初照。虚壁乍流光，隔帘看尚窅。
月下同平子赏兰
作者：李之世
朝代：明

谁从月里惜香魂，空影流阶澹写痕。一片湘帘秋似水，也宜幽客伴黄昏。
有剖蛤蜊者满腹皆虫蛆再剖亦尔莫测其故余作歌示之
作者：李之世
朝代：明

阎浮世界大海水，泡影光中化百族。皮毛齿角及鳞介，下至有头若无足。莫不含灵具至性，其中一一有佛慈。佛慈众生无差别，佛相遍现亦如之。应缘度生垂化迹，不争其类争其时。迷人不解佛真性，敢向众生笺慧命。鸾刀一启性命悲，一日不启馋难支。弥天杀网张沙界，万劫相寻无尽期。诸佛名为可悯者，以杀止杀应难化。殷勤摘叶付儿啼，方便菩提證刀下。枯壳相中转法轮，俨然大士现化身。河目珠眉光满月，璎珞伽黎妙入神。竖儒不察其中义，只道形模偶相似。肯信文殊累劫因，前身曾脱蛤蜊蜕。云何馋腹竞啖吞，依然蜷壳食蛤蜊。菩萨如来大悯伤，不示慈容示丑类。双壳才开百蛆攒，细似牛毛簇似猬。投之以水蠕蠕活，谛视良久生寒悸。须臾更剖亦如斯，倾筐一掷沟与隧。此段因缘讵偶然，我云是佛显教权。众生业轻犹可度，一凛慈容信且坚。辟如刽子逞刀手，见其父母刀亦捐。迷人业重佛不转，枉教善巧行方便。咽喉火起业生贪，夺其所夺业不现。蚖蛔钻额蛆腐肠，对此何如尚敢尝。翠盘有箸不能下，何用鸾刀重创伤。罪性空时莫问果，佛佛圆明珠颗颗。就将蛤蜊比莲台，颗颗中具如来座。佛遍恒河沙界中，物物应与蛤蜊同。乍然悲喜生畏抑，是物皆现圣慈容。有如贪喙恣豪嚼，钵盂净饭亦生虫。此是如来秘密藏，芥子须弥纳万象。提出吹毛颔下刀，抉去空华目里障。不然枯骨有何灵，猪齿白骨现佛形。狞犬衔来不敢食，难道畜生不爱腥。狗子有无佛性也，且扫涂抹几剡藤。
有客携风木遗思卷索题时午月朔次日为先子讳辰余恫焉有感挥泪书之
作者：李之世
朝代：明

白日堕西山，流波到东海。人寿亦如斯，奄忽不相待。岂曰无亲亲莫留。树兮欲静风不休。孤儿独洒终宵泪，苍天漠漠白云悠。
有感和坡公和孙叔静韵
作者：李之世
朝代：明

世法老难熟，心情近更疏。眼昏看簿牒，心怯开家书。造物劳薪甚，吾生爨木馀。有时拈秃管，空腹不堪摅。
望临江台寄陈瑜仲陈熙父
作者：李之世
朝代：明

孤台临断岸，此地昔攀登。擘石沈危浪，盘空缀古藤。山童横牧笛，溪妇晒鱼罾。极目观溟涨，垂纶愧未能。
望仙台
作者：李之世
朝代：明

停桡傍水隈，一上望仙台。磴道缘溪尽，庵房凿岭开。即看花散处，疑有鸟衔来。灵境居然别，鸾笙几度回。
望圭峰寄道人
作者：李之世
朝代：明

乱壑在深翠，禅关不上扃。衣裁云叶白，座藉草盘青。施食鸟无怖，驮经虎有灵。更疑说法处，或者老猿听。
望曹溪
作者：李之世
朝代：明

招提不可到，樵径一僧逢。问询前山路，翠微知几重。林光浮舍利，水香藏钵龙。居然灵境隔，立马听遥钟。
望湖亭候风戏用苏长公语作起句题壁
作者：李之世
朝代：明

望湖亭下水连天，人家多住平湖边。扬州估客浮大舶，来往江湖无岁年。望湖亭上风飕飕，亭畔几家红粉楼。日暮津头待估客，齐歌一曲古凉州。
望湖亭候风戏用苏长公语作起句题壁·其一
作者：李之世
朝代：明

望湖亭下水连天，人家多住平湖边。扬州估客浮大舶，来往江湖无岁年。
望湖亭候风戏用苏长公语作起句题壁·其二
作者：李之世
朝代：明

望湖亭上风飕飕，亭畔几家红粉楼。日暮津头待估客，齐歌一曲古凉州。
木下庙
作者：李之世
朝代：明

觌面相欺瞒，山灵藏眉目。石骨标遒隽，地偏景亦缩。詹桥铿怅策，过尽巉山麓。水石争喧豗，能豁耳根俗。沿冈踏陂衍，步步殢心足。万石忽奔骞，共赊天一曲。溪回石亦驻，似攫还似伏。腻叶交湿光，脩藤缘老木。渐远城市嚣，亦敌炎州燠。神据胜而灵，阴风助肃肃。伏腊走儿女，登荐刑鸡鹜。草木贬幽奇，溪山亦折福。踞石我沈冥，披扪任童仆。阳曦薄崦轨，注光射山腹。迟景不可延，订我重来躅。
杂怀
作者：李之世
朝代：明

羁兽走索群，离禽恋俦匹。以兹蓬藋心，钦子蕙兰质。雄谈驱今占，高谊薄云日。何以表余衷，以胶投于漆。世途多陷缺，倾覆有千端。悠悠复悠悠，贫交古所难。苍蝇施点缀，白壁滋其盘。素心苟不渝，相视但忘言。西方有一鸟，五色美而都。非鸿亦非鹄，曰凤乃其雏。群鹗甘腐鼠，嚇嚇竞噪呼。相将厉六翮，一举凌天衢。屏居谢尘营，委志事文艺。一语破鸿濛，便欲当吾世。名山无改移，金石有刓敝。落落千秋情，伊谁得深谛。鸷百不如鹗，于人亦复然。一人是知己，胡用客三千。悠悠行路间，凉炎迭为权。去去勿复道，索居且自全。岂无绿绮琴，尘埃不复理。拂拭向君弹，泠然中宫徵。古有钟子期，斯人今已矣。抱琴试问君，高山定流水。峨峨百尺台，高高与云齐。中有千仞松，飒飒凌丹梯。清夜不能寐，揽衣步空阶。徘徊复徘徊，皓月照苍崖。方舟溯浅流，息棹临河岸。深雨洒轻飔，滴滴珠光乱。薄言采菲芷，聊以恣燕婉。盈盈衣带水，一望肝肠断。翩翩谁家子，玉勒青骢马。经过大道旁，鲜服都而冶。杯酒矜豪雄，颜色轻相假。而我独閒居，闭户寒窗下。少年学书剑，老大无成名。黄金结客尽，白眼递相轻。薄有盈尊酒，与子话寒盟。一斟复一酌，悠悠见平生。
杂怀·其一
作者：李之世
朝代：明

羁兽走索群，离禽恋俦匹。以兹蓬藋心，钦子蕙兰质。雄谈驱今占，高谊薄云日。何以表余衷，以胶投于漆。
杂怀·其七
作者：李之世
朝代：明

峨峨百尺台，高高与云齐。中有千仞松，飒飒凌丹梯。清夜不能寐，揽衣步空阶。徘徊复徘徊，皓月照苍崖。
杂怀·其三
作者：李之世
朝代：明
体裁：古风

西方有一鸟，五色美而都。非鸿亦非鹄，曰凤乃其雏。群鹗甘腐鼠，吓吓竞噪呼。相将厉六翮，一举凌天衢。
杂怀·其三
作者：李之世
朝代：明

西方有一鸟，五色美而都。非鸿亦非鹄，曰凤乃其雏。群鹗甘腐鼠，嚇嚇竞噪呼。相将厉六翮，一举凌天衢。
杂怀·其九
作者：李之世
朝代：明

翩翩谁家子，玉勒青骢马。经过大道旁，鲜服都而冶。杯酒矜豪雄，颜色轻相假。而我独閒居，闭户寒窗下。
杂怀·其二
作者：李之世
朝代：明

世途多陷缺，倾覆有千端。悠悠复悠悠，贫交古所难。苍蝇施点缀，白壁滋其盘。素心苟不渝，相视但忘言。
杂怀·其五
作者：李之世
朝代：明

鸷百不如鹗，于人亦复然。一人是知己，胡用客三千。悠悠行路间，凉炎迭为权。去去勿复道，索居且自全。
杂怀·其八
作者：李之世
朝代：明

方舟溯浅流，息棹临河岸。深雨洒轻飔，滴滴珠光乱。薄言采菲芷，聊以恣燕婉。盈盈衣带水，一望肝肠断。
杂怀·其六
作者：李之世
朝代：明

岂无绿绮琴，尘埃不复理。拂拭向君弹，泠然中宫徵。古有钟子期，斯人今已矣。抱琴试问君，高山定流水。
杂怀·其十
作者：李之世
朝代：明

少年学书剑，老大无成名。黄金结客尽，白眼递相轻。薄有盈尊酒，与子话寒盟。一斟复一酌，悠悠见平生。
杂怀·其四
作者：李之世
朝代：明

屏居谢尘营，委志事文艺。一语破鸿濛，便欲当吾世。名山无改移，金石有刓敝。落落千秋情，伊谁得深谛。
杂感和集归来辞
作者：李之世
朝代：明

东风吹百卉，枯条难再荣。良时一弃置，世路绝逢迎。迹与飘蓬逝，身将委羽轻。潸然中夜起，感叹若为情。戒楫拟浮海，巾车命仆夫。鸟还知倦翮，马老谢长途。强出官无效，思归园欲芜。独行何踽踽，背负一青壶。世法不相假，人情强作欢。鴳鹏均有适，大小等齐观。敝带犹堪惜，瓶居讵近安。清时有衡泌，何地不盘桓。藜杖不觉远，春光何处寻。听鸟清砭耳，窥泉空到心。山霭天开画，松风涧奏琴。官閒殊亦好，时不废登临。去去复去去，夷犹马不前。云心轻出岫，溪语恋鸣泉。涉世聊委命，将心难问天。生来不作计，负郭悔无田。渐还归闾里，于役未云休。来时数僮仆，经过认川邱。黎母山应远，陆公泉尚流。吾生亦幸矣，垂老海天游。久客人情厌，归踪那可留。山灵如惠我，川后幸安流。剑有冲星佩，槎疑贯月游。囊中无薏苡，忌者亦何求。三山虽已到，犹未遇安期。青鸟昨有信，停桡一问之。饮罢生黎酒，赓钱海外诗。行携水云去，持以赠相知。归马不用策，畏途难载奔。问程才海口，乡梦已江门。下榻陈诗卷，行游络酒樽。故人天外窅，时遣尺书存。未必归全得，谁云昨尽非。草应萦墨绶，荷欲制山衣。久阅宦情淡，忘言交谊微。一槎醉梦过，数摺健帆飞。
杂感和集归来辞·其一
作者：李之世
朝代：明

东风吹百卉，枯条难再荣。良时一弃置，世路绝逢迎。迹与飘蓬逝，身将委羽轻。潸然中夜起，感叹若为情。
杂感和集归来辞·其七
作者：李之世
朝代：明

久客人情厌，归踪那可留。山灵如惠我，川后幸安流。剑有冲星佩，槎疑贯月游。囊中无薏苡，忌者亦何求。
杂感和集归来辞·其三
作者：李之世
朝代：明

世法不相假，人情强作欢。鴳鹏均有适，大小等齐观。敝带犹堪惜，瓶居讵近安。清时有衡泌，何地不盘桓。
杂感和集归来辞·其九
作者：李之世
朝代：明

归马不用策，畏途难载奔。问程才海口，乡梦已江门。下榻陈诗卷，行游络酒樽。故人天外窅，时遣尺书存。
杂感和集归来辞·其二
作者：李之世
朝代：明

戒楫拟浮海，巾车命仆夫。鸟还知倦翮，马老谢长途。强出官无效，思归园欲芜。独行何踽踽，背负一青壶。
杂感和集归来辞·其五
作者：李之世
朝代：明

去去复去去，夷犹马不前。云心轻出岫，溪语恋鸣泉。涉世聊委命，将心难问天。生来不作计，负郭悔无田。
杂感和集归来辞·其八
作者：李之世
朝代：明

三山虽已到，犹未遇安期。青鸟昨有信，停桡一问之。饮罢生黎酒，赓钱海外诗。行携水云去，持以赠相知。
杂感和集归来辞·其六
作者：李之世
朝代：明

渐还归闾里，于役未云休。来时数僮仆，经过认川邱。黎母山应远，陆公泉尚流。吾生亦幸矣，垂老海天游。
杂感和集归来辞·其十
作者：李之世
朝代：明

未必归全得，谁云昨尽非。草应萦墨绶，荷欲制山衣。久阅宦情淡，忘言交谊微。一槎醉梦过，数摺健帆飞。
杂感和集归来辞·其四
作者：李之世
朝代：明

藜杖不觉远，春光何处寻。听鸟清砭耳，窥泉空到心。山霭天开画，松风涧奏琴。官閒殊亦好，时不废登临。
村灯
作者：李之世
朝代：明

远火明长薄，孤村欲暝时。人声在篱落，花影宿茆茨。犬猎遥归垄，鸡栖尽上枝。田家多夜作，腰斧斫松脂。
杜玄洲折柬见邀不果赴次答
作者：李之世
朝代：明

惆怅心期阻，端居意绪阑。喑蝉依柳静，斗雀下庭寒。终日阖门坐，同人寡所欢。回灯独自语，兴寝太无端。
林六引民部招游金鱼池分得六鱼
作者：李之世
朝代：明

澄澄鉴碧沼，潴水贮文鱼。已近清华地，还疑濠濮居。榆杨荫曲榭，荇藻敷周除。信是皇慈洽，曾供睿赏馀。层层翠鬣绕，粲粲锦鳞舒。分沫承天泽，依光接玉渠。春游倾士女，暇燕盛簪裾。蠕动沾灵贶，人禽囿广舆。虹流纷射渚，水赤幻呈书。钩饵相忘处，天渊长晏如。
林里望圭峰
作者：李之世
朝代：明

远望遥遥只隔林，由来山色最宜深。白云不碍閒来往，才过枝头又度岑。
林阳仲容九闳过饮凤城旅馆
作者：李之世
朝代：明

倦游无岁月，可似滞周南。客计穷相傍，乡愁酒共酣。时名骄白眼，世路误青衫。牢落归何晚，徒令短铗惭。
林阳仲携诸子月夜过访余走逆城南不值赋此寄之
作者：李之世
朝代：明

共拟探幽去，如何踏雪来。不知萝月下，曾否荜门开。行迹馀芳草，留题觅古苔。冷然清兴尽，何异剡溪回。
林阳仲明府邀游凌歊台
作者：李之世
朝代：明

绮阁何年结搆新，凌歊台畔石嶙峋。山花尚带繁华色，径草曾承歌舞尘。羃羃轻烟开井邑，喧喧游骑匝城闉。管弦十里青郊道，分得春光媚远人。
柏
作者：李之世
朝代：明

空阶流月碧如脂，几度当轩柏影移。三十年前乌哺子，旧巢应在最高枝。
柬冯载赓时新纳宠
作者：李之世
朝代：明

家园宴方洽，知不到山房。积翠如凝黛，添红为洗妆。芳心传豆蔻，皓齿发槟榔。若问閒功课，眉尖较短长。
柬林阳仲先生
作者：李之世
朝代：明

剩得馀身却放閒，冷御端合署玄关。暂投故里腰仍强，久习殊方语亦蛮。粗使砾场平作圃，小铺池石假为山。闻君请学园初就，我欲从君请学还。
柬梁澹明明府
作者：李之世
朝代：明

城阴一道绿萝齐，门径居然五柳蹊。仙管乍调明月曲，舞裙时扫落花堤。荷尊送暑曾同醉，桐叶经霜几自题。屡欲乘閒追旧约，雨塘蛙吠草萋萋。
树萱有感
作者：李之世
朝代：明

真忧不可忘，忧是心头草。浇以泪淋漓，培以思懊恼。向风顿发生，离离不堪扫。大地为愁城，播种遍穹昊。其根不可芟，其叶不可槁。谁云万斛忧，疗以一茎草。家家人树萱，食萱如食稻。忘忧是阿谁，殷忧人易老。
梁伯静过中林夜话复用十四盐
作者：李之世
朝代：明

野馆凉飔可辟炎，青灯犹喜故人兼。阶前绿草全欺鬓，镜里繁霜欲糁髯。愁绪每寻欢伯遣，痴心频向梦魔占。劳劳门外饶车马，可道潜夫老更潜。
梁口观灯词
作者：李之世
朝代：明

江头沓沓步如云，彻认歌声处处闻。铁柱千年镇浪底，家家人赛许真君。梁口村中观綵棚，江边路转黑层层。绛蜡有钱无处买，大家留点小鳌灯。萧公庙前金额字，艳艳花灯照海红。恰好拢船看一会，争奈挂帆趁北风。江边冷落无灯火，一色桃花向月然。笑杀街头空剪綵，胭脂买断未还钱。
梁口观灯词·其一
作者：李之世
朝代：明

江头沓沓步如云，彻认歌声处处闻。铁柱千年镇浪底，家家人赛许真君。
梁口观灯词·其三
作者：李之世
朝代：明

萧公庙前金额字，艳艳花灯照海红。恰好拢船看一会，争奈挂帆趁北风。
梁口观灯词·其二
作者：李之世
朝代：明

梁口村中观綵棚，江边路转黑层层。绛蜡有钱无处买，大家留点小鳌灯。
梁口观灯词·其四
作者：李之世
朝代：明

江边冷落无灯火，一色桃花向月然。笑杀街头空剪綵，胭脂买断未还钱。
梁国桢寄曹溪露茶兼订住山之约答之
作者：李之世
朝代：明
体裁：古风

曹溪老僧斲石骨。种得芽茶细似发。白露才过三两日，青布裹头笼焙出。嗅香果足醒心魂。郑重封函远记存。我曾一饮曹溪水。中泠惠山只如此。城中止数蟹眼潭。三十铜钱买一坛。我对佳茶想佳水，今年定住曹溪庵。
梁国桢寄曹溪露茶兼订住山之约答之
作者：李之世
朝代：明

曹溪老僧斲石骨。种得芽茶细似发。白露才过三两日，青布裹头笼焙出。嗅香果足醒心魂。郑重封函远记存。我曾一饮曹溪水。中泠惠山只如此。城中止数蟹眼潭。三十铜钱买一墰。我对佳茶想佳水，今年定住曹溪庵。
梁自献潘孟与邀游金粟泉分赋
作者：李之世
朝代：明

拄杖閒支万壑巅，聊将按牒讯灵泉。祇言海浪霏琼液，不道云根产玉田。洗钵鸟衔香稻粒，流花涧带瑞禾烟。从来名迹矜奇幻，输与空山自在禅。一泓如许湛圆流，却向溟波岛面浮。海有咸潮泉脉贵，井飘金粟地灵幽。千年墓碣精魂语，万斛骊光罔象游。呼起端明还共酌，冷风人醉宋亭秋。
梁自献潘孟与邀游金粟泉分赋·其一
作者：李之世
朝代：明

拄杖閒支万壑巅，聊将按牒讯灵泉。祇言海浪霏琼液，不道云根产玉田。洗钵鸟衔香稻粒，流花涧带瑞禾烟。从来名迹矜奇幻，输与空山自在禅。
梁自献潘孟与邀游金粟泉分赋·其二
作者：李之世
朝代：明

一泓如许湛圆流，却向溟波岛面浮。海有咸潮泉脉贵，井飘金粟地灵幽。千年墓碣精魂语，万斛骊光罔象游。呼起端明还共酌，冷风人醉宋亭秋。
槐
作者：李之世
朝代：明

空翠摇阶云影凉，秋来槐叶几飘黄。种时人尚高于树，今过墙头如许长。
次和友人苦贫
作者：李之世
朝代：明

木棉遮暖草为茵，自笑频年客路尘。帐底有文堪骂鬼，囊中无物可通神。倾盖与语皆肝胆，度岭逢人半故新。吟兴转豪气转壮，如君意况讵言贫。
次和尹世立夜过口占
作者：李之世
朝代：明

潮响刚到门，客屐临溪驻。登台目稍宽，倚树得新句。朦胧月始华，澹宕林多趣。语罢出林垌，笑指客来处。
次和尹世立过访
作者：李之世
朝代：明

春在林芳雨霭间，聊将澹酌消春閒。盘空衲子挦蔬去，灶湿山童乞火还。角韵何人诗骨隽，飞筹偏我酒肠悭。茸茸细草沾游屐，踏破苍苔几径斑。
次和尹沾麓春日过访
作者：李之世
朝代：明

春禽啼向水烟中，澹雨潇潇湿翠桐。才启洞门惊客到，苍苔先有鹤行踪。蜀茶花发日微矄，片片香光烂火云。茗酌合留山衲赏，酒筹应请丽人分。檐角银蟾透画棂，龛灯才了佛前经。宵长犹剩閒功课，共把新题写素屏。浅水疏林漫搭庵，无奇可问但玄谈。逢君只恐春归去，带雨看花尽湿衫。
次和尹沾麓春日过访·其一
作者：李之世
朝代：明

春禽啼向水烟中，澹雨潇潇湿翠桐。才启洞门惊客到，苍苔先有鹤行踪。
次和尹沾麓春日过访·其三
作者：李之世
朝代：明

檐角银蟾透画棂，龛灯才了佛前经。宵长犹剩閒功课，共把新题写素屏。
次和尹沾麓春日过访·其二
作者：李之世
朝代：明

蜀茶花发日微矄，片片香光烂火云。茗酌合留山衲赏，酒筹应请丽人分。
次和尹沾麓春日过访·其四
作者：李之世
朝代：明

浅水疏林漫搭庵，无奇可问但玄谈。逢君只恐春归去，带雨看花尽湿衫。
次和张泰寰别驾元旦试笔
作者：李之世
朝代：明

笑拂头颅与岁新，前街挝鼓赛门神。云山有约偏留客，花鸟无端却殢人。近海岚烟霏宿雨，夹蹊桃杏报芳春。椒盘随办香醪熟，其奈朱衣拜谒频。
次和林阳仲西郭感事
作者：李之世
朝代：明

灼日炎方息，连云搆已残。行人多色惨，啼鸟亦声酸。燕乳辞巢去，鼯饥掠果餐。无情应有恨，长寝夕漫漫。还闻翁仲哭，空见石羊眠。万斧樵邱木，千犁踏垄田。梦魔人逐鹿，机网雀衔蝉。因悟阎浮界，谁为解脱仙。青山原递主，芳草若含情。百舌撩春梦，千林带杀声。荒村连市徙，官道绝人行。叹息西流水，谁与挽洗兵。
次和林阳仲西郭感事·其一
作者：李之世
朝代：明

灼日炎方息，连云搆已残。行人多色惨，啼鸟亦声酸。燕乳辞巢去，鼯饥掠果餐。无情应有恨，长寝夕漫漫。
次和林阳仲西郭感事·其三
作者：李之世
朝代：明

青山原递主，芳草若含情。百舌撩春梦，千林带杀声。荒村连市徙，官道绝人行。叹息西流水，谁与挽洗兵。
次和林阳仲西郭感事·其二
作者：李之世
朝代：明

还闻翁仲哭，空见石羊眠。万斧樵邱木，千犁踏垄田。梦魔人逐鹿，机网雀衔蝉。因悟阎浮界，谁为解脱仙。
次和林阳仲铨部见赠还琼山兼志畴昔
作者：李之世
朝代：明

离筵初洽鸟嘤嘤，尊酒从头话旧盟。入室茝兰宁异味，当年邪许谬同声。埙篪绝处余怜弟，齿德排来尔是兄。三度海门人不识，却惭津吏问前程。鹓行鸥席各为群，仕隐繇来不碍君。水镜独提天下士，文场雄扫万人军。半窥短阁吟赊月，一鉴澄池坐浣云。近喜词曹归领袖，綵毫敲玉数相闻。乘风破浪我何堪，却向南溟又更南。海舶有时夷互市，官邮半是草为庵。餐多瑶柱如常馔，饮试椰浆亦觉酣。苍屹间云金栗月，也曾狂笔扫晴岚。石室书留壁缝青，先朝学士旧仪刑。非贪升斗腰频折，几阅风尘眼未醒。鱼豕暂删新注疏，尊罍多缀古镌铭。可堪误点进贤籍，白首空怜守一经。
次和林阳仲铨部见赠还琼山兼志畴昔·其一
作者：李之世
朝代：明

离筵初洽鸟嘤嘤，尊酒从头话旧盟。入室茝兰宁异味，当年邪许谬同声。埙篪绝处余怜弟，齿德排来尔是兄。三度海门人不识，却惭津吏问前程。
次和林阳仲铨部见赠还琼山兼志畴昔·其三
作者：李之世
朝代：明

乘风破浪我何堪，却向南溟又更南。海舶有时夷互市，官邮半是草为庵。餐多瑶柱如常馔，饮试椰浆亦觉酣。苍屹间云金栗月，也曾狂笔扫晴岚。
次和林阳仲铨部见赠还琼山兼志畴昔·其二
作者：李之世
朝代：明

鹓行鸥席各为群，仕隐繇来不碍君。水镜独提天下士，文场雄扫万人军。半窥短阁吟赊月，一鉴澄池坐浣云。近喜词曹归领袖，綵毫敲玉数相闻。
次和林阳仲铨部见赠还琼山兼志畴昔·其四
作者：李之世
朝代：明

石室书留壁缝青，先朝学士旧仪刑。非贪升斗腰频折，几阅风尘眼未醒。鱼豕暂删新注疏，尊罍多缀古镌铭。可堪误点进贤籍，白首空怜守一经。
次和陈伯良过访
作者：李之世
朝代：明

九十春光已半过，其如不饮负春何。花容媚客偏能艳，酒盏逢欢恨未多。寒逼蒳炉香易细，雨滋桐质调难和。同君批抹閒风景，险思还将险韵磨。
次和韩孟郁拈得也字二十八韵解嘲示苏汝载
作者：李之世
朝代：明
体裁：六言诗

一邱一壑过之，适来适去顺也。何须饰蚓招龙，大都指鹿为马。三生辗转尘劳，四大形骸浸假。荣华霎似风灯，弃置瞥同掌瓦。长平朽骨已灰，秦宫燬搆如赭。世间万劫消沈，自在一切割舍。谁非逐响吠声，我贵知希和寡。雌黄颠倒未真，幻影虚空漫把。狡兔三窟巧逃，冥鸿一网尽打。我生之初胡为，人寿几何姑且。游心邃古玄夷，睁目大空�閜。有酒但呼公荣，无弦安辨贺若。那堪傀儡灌浇，政赖丝竹陶写。青黄自断沟中，煨烬谁收爨下。斩钉凿铁扫除，沓水拖坭沾惹。寻仙莫问桃源，耦耕且傍榆社。閒来扪腹笥经，漫尔当炉涤斝。碧盏时倾蔗浆，清斋日啖菔鲊。曲肱木榻蘧蘧，露顶松风洒洒。寄霾天地忧愁，灭裂古今风雅。高谈解跨连环，雄辩疑驱炙輠。浮生石火电光，大道秕糠土苴。豕孚蹢躅负涂，龙战玄黄在野。乾坤瞬息沧桑，吴越兴亡墓槚。有时端坐书空，镇日闭关结夏。杀人岂是曾参，非罪谁明公冶。从他熟视耽耽，我自笑言哑哑。素位何怨天乎，卜居聊问日者。
次答何人止见怀
作者：李之世
朝代：明

即有殊方胜，其谁共讨探。鼠应穷技五，狙亦赋朝三。归梦潮来去，离踪海北南。还将天外信，遥寄榻边谈。
次答俞季郎献春见怀
作者：李之世
朝代：明

石墐双扉久绝敲，才看春信到林梢。烟霞有癖容吾傲，玄白无成任客嘲。僻坞寻香才曳杖，寒荣偃曝暂依茆。诗逋经岁难支遣，七寸毛锥几欲抛。
次答友人池馆閒步见怀
作者：李之世
朝代：明

秋光荡人怀，霁景媚澄池。况乃琴书暇，水木憺多思。因病谢朋侣，行行鸥鹭随。阒寂见成感，羁閒多生悲。忽听玄蝉噪，怅焉恋别离。岂无携手好，要非心所私。同为异乡人，聚散天之涯。大海窅以深，萍槎安可期。恻恻缄中情，毋令鱼鸟知。
次答尹世立赠别
作者：李之世
朝代：明

未向冥鸿赋遁肥，鸥心鹿性本无机。正当萧瑟人难别，况隔关山月共辉。世局随缘终自了，孤云与我若相依。为言后夜思君处，溟海迢迢梦独归。
次答自珍病中见
作者：李之世
朝代：明

闭门缘避客，简出似怀疴。拾翠谁同伴，听莺独寤歌。三春行尽矣，一醉奈愁何。为问青郊道，芳菲几许多。
次陈命美笏斋八景 其一 陶山飞翠
作者：李之世
朝代：明

虽然背郭也疑村，空际陶山抹黛痕。望里彩霞光不断，一屏朝爽正当门。
次陈命美笏斋八景 其七 鹭浴前湖
作者：李之世
朝代：明

閒看飞鹭浴新晴，芳草如茵一簟横。昼永睡残无底事，风敲松子落楸枰。
次陈命美笏斋八景 其三 槐巷风生
作者：李之世
朝代：明

一片凉生碧树头，微风叶叶点庭幽。炎州怪底全无暑，输与疏槐占好秋。
次陈命美笏斋八景 其二 雉堞凌空
作者：李之世
朝代：明

鳞鳞雉堞散鸦群，万井烟光凌紫氛。城下汲来沙井水，佛瓶茶灶两平分。
次陈命美笏斋八景 其五 桥连水色
作者：李之世
朝代：明

石齧飞流几道穿，湍声入夜搅人眠。晴空也有雷霆斗，鞭起狞龙上九天。
次陈命美笏斋八景 其八 渔歌远浦
作者：李之世
朝代：明

潮声灂灂泻溪寒，雪里推窗倚槛看。飞鸟不惊人迹绝，青蓑黄笠抱渔竿。
次陈命美笏斋八景 其六 岸度钟声
作者：李之世
朝代：明

半曳微飔半著捎，飘来清响度林坳。夜长过雨凉无寐，一百八声云外敲。
次陈命美笏斋八景 其四 荇池月印
作者：李之世
朝代：明

驾海飞轮一只孤，银湾浩淼泻晶壶。重重梵网千丝缀，入夜高悬径尺珠。
次陈命美笏斋八景·陶山飞翠
作者：李之世
朝代：明

虽然背郭也疑村，空际陶山抹黛痕。望里彩霞光不断，一屏朝爽正当门。鳞鳞雉堞散鸦群，万井烟光凌紫氛。城下汲来沙井水，佛瓶茶灶两平分。一片凉生碧树头，微风叶叶点庭幽。炎州怪底全无暑，输与疏槐占好秋。驾海飞轮一只孤，银湾浩淼泻晶壶。重重梵网千丝缀，入夜高悬径尺珠。石齧飞流几道穿，湍声入夜搅人眠。晴空也有雷霆斗，鞭起狞龙上九天。半曳微飔半著捎，飘来清响度林坳。夜长过雨凉无寐，一百八声云外敲。閒看飞鹭浴新晴，芳草如茵一簟横。昼永睡残无底事，风敲松子落楸枰。潮声灂灂泻溪寒，雪里推窗倚槛看。飞鸟不惊人迹绝，青蓑黄笠抱渔竿。
次韵答陈子明宿何襄武山斋见怀之作
作者：李之世
朝代：明

京洛淄尘满敝貂，惜归芳草怨陵苕。几人幽谷同歌桂，五见春盘自颂椒。北去风尘双剑隔，南来信息大江遥。严城朔吹传哀角，边月乡愁写洞箫。圭岭自悬松鹤梦，珠江不断往来潮。畏人小筑称愚谷，带索行歌混野樵。云树千重犹漠漠，蒹葭一水望迢迢。素怀知尔情偏剧，彩笔逢人气转骄。一字宁论堪赤帜，千秋谁共振华镳。陈郎草檄霜横阵，水部梅花雪映条。见说驼山誇胜会，肯容借榻避纷嚣。涧泉带雨疑霏玉，海气蒸霞欲建标。千里徒悬泛雪棹，重逢尚阻隔江招。邮筒此日劳缄臆，两地相思对泬漻。
步月过天宁寺时僧有扫室相留者索笔赠之
作者：李之世
朝代：明

榕阴下夕霁，殿角引微凉。片月流空梵，飘风洒异香。僧悬半夜榻，净扫一间房。我亦原无系，江干信短航。
水中山影
作者：李之世
朝代：明

尝闻山上少流泉，水里看山色更妍。淡即是云浓即树，问谁图者米家颠。
水松
作者：李之世
朝代：明

只讶移峰岭，谁知产污坭。傍柳还垂岸，非桃亦占溪。照水笼鳞现，翻波麈尾齐。欲搆茅龛住，怜君在瀼西。
水竹山人
作者：李之世
朝代：明

水竹山人水竹居，一壶浊酒一囊书。春江春涨绿如发，来往扁舟唤打鱼。
汉阙双凫卷送周明府入计
作者：李之世
朝代：明

客星迢迢度南越。化作双凫傍双阙。乍看流影入彤霄，忽曳清声破晓月。月色胧胧启曙辉。九重端御正垂衣。龙鳞光绕翠华仗，鹓侣齐趋青琐闱。夹城日高未下殿。离宫别馆罗清宴。玉宇遥瞻五位尊，金茎特赐群臣遍。周侯为政古循良。舄影高悬紫极光。到日定知扳睿作，会有赓歌续柏梁。
汎彭蠡湖望庐山瀑布
作者：李之世
朝代：明

庐山望不极，湖影澹遥空。时见双飞瀑，宛如驾白虹。穿云开罨画，喷玉斗玲珑。倒射潭涡黑，全蒸闪日红。为波常注壑，入汉共朝东。远与三江接，平分九派同。荣光浮潋滟，灏气挟鸿濛。毂日扶桑转，经天碣石通。川宁学海至，山象出泉蒙。触目纷为异，谁知造化工。
汝载山房同诸子话别
作者：李之世
朝代：明

见棹迟明发，移尊话竹林。别离何必远，去住此时心。作客恬乡梦，因君动苦吟。刺桐花下月，且与坐更深。
江上
作者：李之世
朝代：明

空江望不极，长天净碧漪。客心聊共远，江路浩难期。霜叶纷辞树，流莺未上枝。及早还乡井，芳菲正此时。
江上春怀
作者：李之世
朝代：明

北地尘沙雪满貂，南来风物尚萧萧。半篷衰苇听残雨，几处孤村隔断桥。晚稻惯尝乡味减，浊醪粗遣恶怀消。故园正想芳菲处，不是登山即泛潮。忽转平流是小溪，芳洲冉冉短莎齐。村过野寺无黄叶，水到人家尽绿堤。暖日河鲀穿荻出，软风海燕掠篷低。江南好景依稀似，祇少閒僧一杖藜。
江上春怀·其一
作者：李之世
朝代：明

北地尘沙雪满貂，南来风物尚萧萧。半篷衰苇听残雨，几处孤村隔断桥。晚稻惯尝乡味减，浊醪粗遣恶怀消。故园正想芳菲处，不是登山即泛潮。
江上春怀·其二
作者：李之世
朝代：明

忽转平流是小溪，芳洲冉冉短莎齐。村过野寺无黄叶，水到人家尽绿堤。暖日河鲀穿荻出，软风海燕掠篷低。江南好景依稀似，祇少閒僧一杖藜。
江上有怀舍弟文度
作者：李之世
朝代：明

翔禽应候鸣，柔芳变时条。自予徂京邑，悠悠岁运交。离萍恋本根，羁兽求匹曹。如何连枝亲，形影滞江皋。江皋洵难越，烟涛复崩奔。宵行倦睇览，夜宿惊营魂。岂不同枝体，莽莽异寒温。幸果还山诺，为欢在晤言。晤言能几时，朱陆变玄阴。翳翳匿颓景，槭槭就衰林。牵世罗区累，怀古有遐心。引领翘芳讯，冥泪遗飞沈。飞沈杳无象，纷复搅余思。池草既漫披，园柳亦鬖垂。缅兹劳梦魂，玄赏惬心期。长怀强中咏，菲薄不可追。
江上有怀舍弟文度·其一
作者：李之世
朝代：明

翔禽应候鸣，柔芳变时条。自予徂京邑，悠悠岁运交。离萍恋本根，羁兽求匹曹。如何连枝亲，形影滞江皋。
江上有怀舍弟文度·其三
作者：李之世
朝代：明

晤言能几时，朱陆变玄阴。翳翳匿颓景，槭槭就衰林。牵世罗区累，怀古有遐心。引领翘芳讯，冥泪遗飞沈。
江上有怀舍弟文度·其二
作者：李之世
朝代：明

江皋洵难越，烟涛复崩奔。宵行倦睇览，夜宿惊营魂。岂不同枝体，莽莽异寒温。幸果还山诺，为欢在晤言。
江上有怀舍弟文度·其四
作者：李之世
朝代：明

飞沈杳无象，纷复搅余思。池草既漫披，园柳亦鬖垂。缅兹劳梦魂，玄赏惬心期。长怀强中咏，菲薄不可追。
江上观野烧
作者：李之世
朝代：明

黑云叆叇天模糊，火龙衔烛照幽衢。却讶蚩尤喷紫雾，翻疑鲛室弄明珠。卓起弥天锦步障，撒开大地红氍毹。螺髻新妆初洗黛，峨眉淡晕亦施朱。映日扶桑高万丈，红楼十二遥相向。浮来金海漾荣光，影入银河添新浪。惊起天鸡五夜啼，银蟾半落玉绳低。江静老骊眠不稳，露寒惊鹊夜难栖。带陇连岗同一色，此时目断思乡客。渔火疑萤望不分，空月如霜照愈白。沙雁嘹嘹向夜鸣，舟人火里认山城。残叶原头捲欲尽，湿云洞口烧无声。孤蓬飘荡无南北，可似游人江上迹。已将凉燠付浮烟，还悟生身同火宅。浩劫炎炎烬亦寒，世界应同幻影观。侵晓推篷试一望，青山依旧郁巑岏。
江上词
作者：李之世
朝代：明

轻风轻雨端阳时，垂柳垂篁半不支。才听画船歌管续，不知残照已西驰。蒲叶青青艾酒黄，移来孤艇共相将。江头几点分龙雨，一半霏微半夕阳。
江上词·其一
作者：李之世
朝代：明

轻风轻雨端阳时，垂柳垂篁半不支。才听画船歌管续，不知残照已西驰。
江上词·其二
作者：李之世
朝代：明

蒲叶青青艾酒黄，移来孤艇共相将。江头几点分龙雨，一半霏微半夕阳。
江中书事
作者：李之世
朝代：明

草色绿于染，江山春雨馀。客程三月别，亲旧隔年书。麦垄驱黄犊，沙溪打白鱼。随缘生事足，吾意亦怀居。
江行夜泊
作者：李之世
朝代：明

涉川振遐楫，遵坎沿脩渚。江势拍鸿濛，荡漾摩天宇。蔽日下千艘，逗浪危帆阻。溯流舣圻岸，投篙侧浦溆。辨火知渔舟，依依泊孤屿。风汎菰蒲偃，棹触凫鹥举。沙际见遥村，烟中闻夜语。水族纷回诡，波光澹来去。戒徒念屡忉，信履道无沮。因书成短谣，庶用劳同旅。
江行晓发
作者：李之世
朝代：明

宵行惮昏晦，迅迈及崇朝。孤月媚中川，残星纚奔涛。中流澹容与，投策没轻篙。鼓枻溯冯夷，挂席属招摇。初日照枌榆，流影披林皋。阴崖发紫芝，阳陆灿红桃。川陵径回复，廛邑互周遭。欣兹届归期，云与初愿交。纡思把瑶翰，陶然命浊醪。排闷谢怀土，无营神已游。
池中石笋
作者：李之世
朝代：明

休将一点儗蓬瀛，杳杳君山隔洞庭。霜后潮痕添晕绿，雨馀苔色带螺青。人从镜面窥云窦，鱼啖花阴立翠屏。最是凭栏无那处，露荷香送酒微醒。
汪海渡贻诗邀赏菊步韵呈答效唐伯虎体
作者：李之世
朝代：明

为甚黄花向酒开，想应名酒浇花栽。无花也觉酒肠涩，有酒可无花事催。酒性全凭花作胆，花神端以酒为胎。频频酌酒君休讶，日日看花我肯来。
沈香山和松林山韵
作者：李之世
朝代：明

？砢露虚空，真山也不如。造物非无意，偏钟腐朽馀。
沈香山和松林山韵
作者：李之世
朝代：明
体裁：五言绝句

�砢露虚空，真山也不如。造物非无意，偏钟腐朽馀。
泊甘竹
作者：李之世
朝代：明

稍觉乡关近，移舟泊海门。万山盘一壑，小经入孤村。岐路心俱折，还家舌尚存。不须吟泽畔，沙岸转黄昏。
泊黄村
作者：李之世
朝代：明

云澹水涓涓，中天皎月悬。松梧依静渚，墟里上孤烟。宿桨轻鸥外，乡愁旅雁前。空江人语寂，对此未成眠。
洞口僧房
作者：李之世
朝代：明

洞口莽回复，石径亦盘纡。茆茨藏山腹，云是老僧居。问僧何名氏，住山几臈馀。岁月浑不记，暗想结茆初。檐树高于屋，草长没阶除。自来此山住，迥与世人疏。下山为汲水，入园为摘蔬。同在山中人，不到老僧庐。
洞门题壁
作者：李之世
朝代：明

洞门十日九日閒，无日无时不闭关。儿童惯识常来客，暂放柴扃一往还。
津楼晚望同高公先林阳仲
作者：李之世
朝代：明

绿筱村村合，重楼面面遮。窗光时见岫，海气欲成霞。浦树攒高岸，人烟就浅沙。小桥当仄径，疏柳卧浮槎。水国洲环市，江渔艇是家。断虹收雨过，归雁背帆斜。草沼鸣蛙鼓，风檐散蜜衙。坐来诗兴发，清露满蒹葭。
流花桥
作者：李之世
朝代：明

山色长如此，水流无尽期。可怜桥畔柳，半是折残枝。
浈阳道中
作者：李之世
朝代：明

危峰半入云，雨色霭氤氲。向晚浈阳道，愁穿豺虎群。路回青嶂断，石溜碧泉分。蒙涂兼历险，于役此何云。
浣云矶
作者：李之世
朝代：明

半挂枝头半蘸矶，轻明谁浣碧霞衣。长风十里吹难断，却讶吴江练色微。
浮波片叶石
作者：李之世
朝代：明

本是顽固质，何来波面浮。已怜湛似水，难道幻如沤。江枫飘一片，断梗截中流。物情皆有托，泛泛尔何求。
浴象
作者：李之世
朝代：明

译贡来何域，香刍饲一栏。班行随肃卫，厮养属酋官。剪拂添光采，梳爬绝垢瘢。渡河闻内典，今见戏清澜。羲驭当炎候，天閒放浴晨。魁梧看若辈，豢养几经春。骑出人争拥，调来性已驯。应沾新雨露，天子祷郊频。且自辞天仗，群趋向禁壕。乍泅波欲黑，对立岸难高。鹓鹭陪曾惯，熊罴气并豪。年年当此际，湔刷圉人劳。出入随宫禁，烟波沐主恩。雄堪为兽长，慧亦解人言。辇道行犹窄，长河搅欲浑。画桥垂柳外，观者驻游轩。浴罢更昂藏，溅珠满地凉。归朝添渥泽，散步有辉光。鼻划荷筒捲，牙垂藕笋长。遥看真可讶，修影出城墙。纵然生佛国，何似集王家。竹削四蹄稳，棱分两目斜。沈疑山落影，喷亦雪飘花。会向尧阶舞，时清不触邪。
浴象·其一
作者：李之世
朝代：明

译贡来何域，香刍饲一栏。班行随肃卫，厮养属酋官。剪拂添光采，梳爬绝垢瘢。渡河闻内典，今见戏清澜。
浴象·其三
作者：李之世
朝代：明

且自辞天仗，群趋向禁壕。乍泅波欲黑，对立岸难高。鹓鹭陪曾惯，熊罴气并豪。年年当此际，湔刷圉人劳。
浴象·其二
作者：李之世
朝代：明

羲驭当炎候，天閒放浴晨。魁梧看若辈，豢养几经春。骑出人争拥，调来性已驯。应沾新雨露，天子祷郊频。
浴象·其五
作者：李之世
朝代：明

浴罢更昂藏，溅珠满地凉。归朝添渥泽，散步有辉光。鼻划荷筒捲，牙垂藕笋长。遥看真可讶，修影出城墙。
浴象·其六
作者：李之世
朝代：明

纵然生佛国，何似集王家。竹削四蹄稳，棱分两目斜。沈疑山落影，喷亦雪飘花。会向尧阶舞，时清不触邪。
浴象·其四
作者：李之世
朝代：明

出入随宫禁，烟波沐主恩。雄堪为兽长，慧亦解人言。辇道行犹窄，长河搅欲浑。画桥垂柳外，观者驻游轩。
清明同羽甫兄存固弟山行
作者：李之世
朝代：明

雨过长堤扫落花，小桥横站绿杨斜。儿童指点前山路，去岁清明不在家。语燕啼莺有底忙，十分春色半斜阳。红林隔水青帘映，转过溪桥闻酒香。软风低度碧林温，衣上花香带酒痕。犹记去年寒食过，蹇驴骑出水西门。
清明同羽甫兄存固弟山行·其一
作者：李之世
朝代：明

雨过长堤扫落花，小桥横站绿杨斜。儿童指点前山路，去岁清明不在家。
清明同羽甫兄存固弟山行·其三
作者：李之世
朝代：明

软风低度碧林温，衣上花香带酒痕。犹记去年寒食过，蹇驴骑出水西门。
清明同羽甫兄存固弟山行·其二
作者：李之世
朝代：明

语燕啼莺有底忙，十分春色半斜阳。红林隔水青帘映，转过溪桥闻酒香。
清明山行
作者：李之世
朝代：明

澹澹平芜漠漠烟，荒塘一望转凄然。青林夜哭多穷鬼，山北山南飞纸钱。西岭松楸东岭坟，丰碑华屋渐成尘。惟有青山閒是主，年年插柳度游人。高谷深陵几度更，青山一片石崚嶒。濛濛草露沾衣湿，暝日风林吹鬼灯。
清明山行·其一
作者：李之世
朝代：明

澹澹平芜漠漠烟，荒塘一望转凄然。青林夜哭多穷鬼，山北山南飞纸钱。
清明山行·其三
作者：李之世
朝代：明

高谷深陵几度更，青山一片石崚嶒。濛濛草露沾衣湿，暝日风林吹鬼灯。
清明山行·其二
作者：李之世
朝代：明

西岭松楸东岭坟，丰碑华屋渐成尘。惟有青山閒是主，年年插柳度游人。
清明山行至木下庙和上巳携酒
作者：李之世
朝代：明
体裁：七言律诗

阵阵原头飞纸灰，清明风物亦悲哉。酒浇地下谁曾见，哭唤山头魂讵回。荒冢野狐眠不起，残腥饥鹘攫还来。南桥眺罢当修禊，木庙坛边花正开。
清明山行至木下庙和上巳携酒
作者：李之世
朝代：明

阵阵原头飞纸灰，清明风物亦悲哉。酒浇地下谁曾见，哭唤山头魂讵回。荒冢野狐眠不起，残腥饥鹘攫还来。南桥眺罢当修褉，木庙坛边花正开。
清源庵地颇幽静堪作诗社赋排律一章呈潘寰瀛梁澹明二明府冯载赓许今喜二孝廉王尧韭陈命美答玄亮诸文学
作者：李之世
朝代：明

此地宜开社，何须觅远公。藕花池未活，椰子荫将丛。举武行堪至，巡城路稍东。棘垣围野圃，蔬地敞禅宫。矮小庐能整，萧清树半蒙。望穷见睥睨，径转接胡衕。地近苏公井，谁追白傅风。期应月一至，明以韵而同。不较觥筹负，惟罗翰墨工。笔床茶灶副，山簌野肴充。人杂缁黄素，材收楩梓桐。五丁驱鬼斧，八面任输攻。伐木声相应，它山石作砻。拈花呈妙偈，剪叶当诗筒。书此招群彦，盟盘让乃翁。
渔灯
作者：李之世
朝代：明

萧萧芦苇岸，点点似流萤。澹影摇细浪，微光缀曙星。鱼方思浩荡，鹤或惊空冥。不是燃犀照，深潭聚百灵。
游兴隆庵
作者：李之世
朝代：明

断碛绝行径，石溜崩湍泻。盘山几转深，竹院殊疏野。云壑藏诸天，嵬嵬搆广厦。游人占画桥，山僧闭兰若。摊经尚未收，晒衲古廊下。
游南华寺
作者：李之世
朝代：明

香泉流出响淙淙，回合宁知翠几重。度过盘冈微有径，转寻洞口已无踪。山中原亩全归寺，庄落僧徒半力农。行列溪桥还五里，遥风先送殿前钟。山门矗矗临溪水，绀宇森森锁翠微。玉检三朝封御敕，金函几世护传衣。天花和雨空中落，松子飘霜殿角飞。欲识西来真面目，一龛灯影鉴重帏。
游南华寺·其一
作者：李之世
朝代：明

香泉流出响淙淙，回合宁知翠几重。度过盘冈微有径，转寻洞口已无踪。山中原亩全归寺，庄落僧徒半力农。行列溪桥还五里，遥风先送殿前钟。
游南华寺·其二
作者：李之世
朝代：明

山门矗矗临溪水，绀宇森森锁翠微。玉检三朝封御敕，金函几世护传衣。天花和雨空中落，松子飘霜殿角飞。欲识西来真面目，一龛灯影鉴重帏。
游圭峰二十首 其一 入峡望圭峰
作者：李之世
朝代：明

群峰趋谷口，绾胜有危桥。望望玉台寺，钟声来碧霄。云迷天路迥，水接花源遥。况复高秋日，登临野思饶。
游圭峰二十首 其七 玄峰道士山房
作者：李之世
朝代：明

群峰望不极，一室迥清虚。莫是化人国，真成静者居。岩花细绕径，涧水暗通渠。我亦云中侣，来参方外书。
游圭峰二十首 其三 玄帝殿
作者：李之世
朝代：明

北极是天都。玄冥护赤符。风云开法阵，营卫肃辰枢。玉节时趋阙，商飙飒戒途。千年香火地，斜日锁金铺。
游圭峰二十首 其九 真人岩
作者：李之世
朝代：明

神室何年閟，灵踪久已芜。古松巢野鹤，阴雪餐饥鼯。石鼎三芝秀，云房五色铺。凭高望海气，一点类蓬壶。
游圭峰二十首 其二 玉台寺
作者：李之世
朝代：明

宝刹开灵境，慈云护法堂。僧閒不扫地，客到但焚香。塔影澄秋霁，松阴散晚凉。悠然息尘想，随意礼空王。
游圭峰二十首 其五 观音庵
作者：李之世
朝代：明

来参大士座，妙相果庄严。千手金轮转，双眉珠火尖。白猿閒听法，青鸽静窥帘。一片华池月，流光满四檐。
游圭峰二十首 其八 听雨坛
作者：李之世
朝代：明

扫地象圜丘，祈年事可求。翻云开羽节，和露荐琼羞。拥佩祠官集，飏幡真侣游。近闻四气洽，禋祀不曾脩。
游圭峰二十首 其六 李真人庙
作者：李之世
朝代：明

空传坠履迹，犹想餐芝颜。古庙无人到，苍苔一径閒。云阴馀落日，秋露满空山。何事令威鹤，千年殊未还。
游圭峰二十首 其十 石床
作者：李之世
朝代：明

真人惟面壁，石榻仅容肱。雨没萦裾草，云垂交户藤。鸟王衔绛果，山鬼吹青灯。指点灵奇迹，高风信可凭。
游圭峰二十首 其十一 朝斗石
作者：李之世
朝代：明

片石分云出，生成礼斗坛。星河七曜动，环佩五更寒。灵雨阴长润，霜华剥不刊。飞来双白鹄，缥缈下层峦。
游圭峰二十首 其十七 从东岭度逆折而西登绝顶
作者：李之世
朝代：明

直蹑云根出，方知中岭尊。地临南极尽，山以北为藩。曰涌双轮转，枢旋万象奔。疑闻钧乐奏，咫尺是天门。
游圭峰二十首 其十三 瀑泉
作者：李之世
朝代：明

双泉悬碧落，百折度丹梯。迸作飞空雨，泻为漱玉溪。蒸云喷宿雾，插汉饮晴霓。可是巫山女，垂垂珠箔低。
游圭峰二十首 其十九 诗社
作者：李之世
朝代：明

重来诗酒会，耆旧几人全。白社空留迹，青山不住年。荒台萦蔓棘，池草莽凄烟。寂寞千秋事，登坛一泫然。
游圭峰二十首 其十二 嘉树
作者：李之世
朝代：明

嘉树蟠云固，亭亭万仞枝。罡风吹不动，湛露泫长垂。帝遣神工护，人钦佛力持。林端舍利影，光蘸碧琉璃。
游圭峰二十首 其十五 石龛
作者：李之世
朝代：明

石龛锁青壁，面面有灯燃。乍映摩尼色，偏临净乐天。飞空流玉镜，特地涌金莲。但悟无生灭，何须学四禅。
游圭峰二十首 其十八 从真人庵降就行厨入禅堂始饭
作者：李之世
朝代：明

凌晨披雾出，归始及朝炊。香饭僧厨借，山薇野客遗。和云烹露茗，就石撷灵芝。顿觉颓颜变，飞仙挟可期。
游圭峰二十首 其十六 寒甚从道人索衣
作者：李之世
朝代：明

名山采药遍，薄暮怯霜寒。衣自霞缃出，人疑鹤氅看。凌风云气湿，被月露光漙。便可还初服，因之制竹冠。
游圭峰二十首 其十四 借宿禅堂
作者：李之世
朝代：明

借榻禅居净，冷然听梵音。灯明方丈室，香袭旃檀林。共觅无生路，因知不染心。月华偏法界，清夜对沈沈。
游圭峰二十首 其四 文昌宫
作者：李之世
朝代：明

灵洞清虚府，天街白玉堂。山河扶绣栱，星斗焕宸章。独揽中峰色，还依帝座傍。碧桃千万树，偏浥露华香。
游圭峰二十首·入峡望圭峰
作者：李之世
朝代：明

群峰趋谷口，绾胜有危桥。望望玉台寺，钟声来碧霄。云迷天路迥，水接花源遥。况复高秋日，登临野思饶。宝刹开灵境，慈云护法堂。僧閒不扫地，客到但焚香。塔影澄秋霁，松阴散晚凉。悠然息尘想，随意礼空王。北极是天都。玄冥护赤符。风云开法阵，营卫肃辰枢。玉节时趋阙，商飙飒戒途。千年香火地，斜日锁金铺。灵洞清虚府，天街白玉堂。山河扶绣栱，星斗焕宸章。独揽中峰色，还依帝座傍。碧桃千万树，偏浥露华香。来参大士座，妙相果庄严。千手金轮转，双眉珠火尖。白猿閒听法，青鸽静窥帘。一片华池月，流光满四檐。空传坠履迹，犹想餐芝颜。古庙无人到，苍苔一径閒。云阴馀落日，秋露满空山。何事令威鹤，千年殊未还。群峰望不极，一室迥清虚。莫是化人国，真成静者居。岩花细绕径，涧水暗通渠。我亦云中侣，来参方外书。扫地象圜丘，祈年事可求。翻云开羽节，和露荐琼羞。拥佩祠官集，飏幡真侣游。近闻四气洽，禋祀不曾脩。神室何年閟，灵踪久已芜。古松巢野鹤，阴雪餐饥鼯。石鼎三芝秀，云房五色铺。凭高望海气，一点类蓬壶。真人惟面壁，石榻仅容肱。雨没萦裾草，云垂交户藤。鸟王衔绛果，山鬼吹青灯。指点灵奇迹，高风信可凭。片石分云出，生成礼斗坛。星河七曜动，环佩五更寒。灵雨阴长润，霜华剥不刊。飞来双白鹄，缥缈下层峦。嘉树蟠云固，亭亭万仞枝。罡风吹不动，湛露泫长垂。帝遣神工护，人钦佛力持。林端舍利影，光蘸碧琉璃。双泉悬碧落，百折度丹梯。迸作飞空雨，泻为漱玉溪。蒸云喷宿雾，插汉饮晴霓。可是巫山女，垂垂珠箔低。借榻禅居净，冷然听梵音。灯明方丈室，香袭旃檀林。共觅无生路，因知不染心。月华偏法界，清夜对沈沈。石龛锁青壁，面面有灯燃。乍映摩尼色，偏临净乐天。飞空流玉镜，特地涌金莲。但悟无生灭，何须学四禅。名山采药遍，薄暮怯霜寒。衣自霞缃出，人疑鹤氅看。凌风云气湿，被月露光漙。便可还初服，因之制竹冠。直蹑云根出，方知中岭尊。地临南极尽，山以北为藩。曰涌双轮转，枢旋万象奔。疑闻钧乐奏，咫尺是天门。凌晨披雾出，归始及朝炊。香饭僧厨借，山薇野客遗。和云烹露茗，就石撷灵芝。顿觉颓颜变，飞仙挟可期。重来诗酒会，耆旧几人全。白社空留迹，青山不住年。荒台萦蔓棘，池草莽凄烟。寂寞千秋事，登坛一泫然。聊持一觞酒，来就飞泉阴。远公何处去，策杖还相寻。同是栖真侣，谁悬出世心。莞然成一笑，送送过东林。
游圭峰二十首·其二十
作者：李之世
朝代：明

聊持一觞酒，来就飞泉阴。远公何处去，策杖还相寻。同是栖真侣，谁悬出世心。莞然成一笑，送送过东林。
游忘归岩
作者：李之世
朝代：明

兹岩号忘归，我是怀归客。于焉展芳游，忻赏迨晨夕。前峰登陟倦，来就岩际息。石梁架丹岭，蜿蜿苍龙脊。琳宇摩穹霄，阴房透地脉。恍疑仙子居，尘凡通一隙。乍闯已飞腾，旋入转警悟。欹崖倒欲垂，箭光忽注射。叫窱壁留飔，砰硡籁生舄。却疑鼠斗穴，翻似鲮穿碛。穷崖别有天，顿与前境隔。蒙茸缀涧花，怪崄露巉石。灵迹既韬秘，游人遂克斥。虚亭占绝巘，恰可布筵席。山影摇深杯，夕阳对岸帻。尊罍渐以罄，仆马频催逼。聊舒一日悰，怅矣牵缘役。
游月华寺
作者：李之世
朝代：明

跋陀坛边悬表志，留下菩提真种子。百七十年似弹指，袈裟罩却坟前垒。谁将一滴遍河沙，二叶依然结五蕊。至今人饮曹溪沚，尽是吾师功德水。石龛閟骨一千祀，劫火烧空永不燬。有口无言坐堆堆，落叶归恨水见底。瓦澄如漆绛罗委，行人瞻拜泪瀰瀰。
游滴水岩
作者：李之世
朝代：明
体裁：古风

怪底兹山奇，而无泉与潭。山僧聆我言，指我滴水岩。扪萝才一上，片石亦崭崭。既无瀑布喷，亦非水镜涵。石面微沾润，点滴才二三。手接不盈掬，舌餂有微甘。借问僧徒众，何以救渴馋。山僧笑不言，引我度粗蓝。香厨间石壁，暗用竹笕探。青涧泻无声，沄沄注虚坛。坛下疏清渠，馀流分绕龛。霖暵无增减，冬夏常湛湛。酌我香钵盂，令我解烦惔。始疑造物私，旋悟智者耽。涓涓成江河，斯语匪虚谈。
游滴水岩
作者：李之世
朝代：明

怪底兹山奇，而无泉与潭。山僧聆我言，指我滴水岩。扪萝才一上，片石亦崭崭。既无瀑布喷，亦非水镜涵。石面微沾润，点滴才二三。手接不盈掬，舌餂有微甘。借问僧徒众，何以救渴馋。山僧笑不言，引我度粗蓝。香厨间石壁，暗用竹笕探。青涧泻无声，沄沄注虚墰。墰下疏清渠，馀流分绕龛。霖暵无增减，冬夏常湛湛。酌我香钵盂，令我解烦惔。始疑造物私，旋悟智者耽。涓涓成江河，斯语匪虚谈。
游玄妙观阅宣和碑
作者：李之世
朝代：明

斜阳荒陇草芊芊，遗搆犹存数尺椽。扪碣始知宋日月，览图曾忆汉山川。莺花别领暄寒候，混沌谁司开凿权。逢著阿僧难向说，一龛灯对古堂前。
游玉龙寺
作者：李之世
朝代：明

攀缘皆鸟道，磴磴入苍烟。寺古依云壑，僧贫种石田。地平仙掌似，峰秀玉莲悬。回复藏禅宇，清凉即梵天。滩声皇恐近，水色贡章连。笑折梅花去，江干独放船。
游观音岩
作者：李之世
朝代：明

陡绝一悬崖，跻攀断云术。却从烟际渡，如捣鼋鼍窟。洞口出波心，萦阶琢山骨。扪摩石压面，登顿头低膝。涧绝施层栈，厓巉引脩繂。缭绕蜗旋壳，高庳蚁封垤。诡幻非一态，奇崄难具悉。行人去窅窅，忽讶半空出。大士趺莲花，慈容照慧日。阳鏬漏天光，阴窦秘泉潏。碍石过云迟，飘帆转溜疾。蹑景忽如驰，回睇惘若失。清游难久恋，灵迹洵无匹。
游通天岩
作者：李之世
朝代：明

团团俯众岫，岩峦夐茜峭。凿磴曲盘空，沿溪共缭绕。阴壁炫霞光，残林间疏照。始入洞如迷，屡穷胜未了。居然一壑尊，俯揽众岫小。潦倒石疑崩，撑云复夭矫。一岭千重岩，千岩千佛绕。随相露庄严，因势藏窈窕。初作洞閜观，转疑入冥窅。箭括微通天，攀扪出象表。如来丈六躯，蹲立云峰渺。天龙周拥护，狮象莽奔跳。遐哉开辟初，洵矣良工妙。苍崖题字遍，阅人知多少。云盖石层层，倒卓莲花袅。孤高难久立，注视营魂掉。搴萝才一憩，循径出松杪。石龛闻钟声，馀响咽虚窍。阳光渐匿景，阴飔来悄悄。清境恋遐搜，疲力阻延眺。暂与山灵辞，后期还杳杳。
游郭塘村题壁
作者：李之世
朝代：明

历险乘危倦复登，寻幽那有几人曾。涧桥忽断遥攀树，上屋将欹半碍藤。楮叶坛边挝社鼓，岂花棚下晒鱼罾。农谈真觉尘心尽，愧我移家远未能。
游阳历岩观瀑布
作者：李之世
朝代：明

阳历山前巉削壁。倒挂云岩石洞黑。未解源泉何处寻，但见长空一道白。远望还同玉柱观。近看却似泻冰盘。旋和甘露灌僧顶，忽傍飘风洒客冠。崩崖陡下数千级。石面苔花泫泫湿。曳来云脚共斜飞，迸出山腰还倒立。山腰云脚路重重。小桥转过碧冥濛。珠幕光中开古殿，雷声吼处度遥钟。二十琉璃鉴石室。绛帏閟护金仙骨。却从瀑里现龛灯，髣髴银河吐海日。半空分沥入山厨。竹笕探来石臼储。敲火石头自战茗，咒泉钵底乱喷珠。千奇百幻看难尽，闪日摇山目乍瞬。赴壑迢迢知几深，攒峰窅窅望逾峻。夜半磬声窟里传。游人惊立暝林烟。山僧却道耳根熟，偏向岩端结静缘。
游飞来寺题振衣亭
作者：李之世
朝代：明

凉风生两腋，步步陟危亭。石似兼泉坠，云疑恋壑停。虚光涵远白，零露沁空青。几度忙游此，难招帝子灵。
游龙潭
作者：李之世
朝代：明

飞流万仞捣龙宫，石磴千盘鸟道通。白昼雷霆光隐见，晴天云雾碧冥濛。湍声半落鼋鼍窟，日影斜窥虎豹丛。坐久石林清啸起，恍疑身世欲乘风。
湖口阻风
作者：李之世
朝代：明

永夜潮声怒未休，湖光东望贴天浮。可怜一叶扁舟雨，空载长江万斛愁。水面时行青草堰，浪痕高过白沙洲。谁云京路平如砥，苦海风波不自由。
湴湖驿
作者：李之世
朝代：明

迢迢度陇阪，仆马不辞疲。底事忙如此，征途未有期。驿垣经雨塌，村灶傍岩炊。去去无穷已，离怀方在兹。
溪上杂题
作者：李之世
朝代：明

潮头新涨水淙淙，小步荒洼翠几重。行到水穷试一望，隔溪云起是圭峰。潮来潮去有常期，白白荒荒水一陂。流到中林还渐住，转来花下入平池。水光澹澹著林晖，映带园■入翠微。贪玩晚霞溪上坐，不知凉露湿荷衣。截得琅玕三两株，溪边日日打鹥凫。觉来世事皆儿戏，赢得头颅似老夫。沿溪曲曲柳齐齐，澹景拈来尽画题。任是黄筌描不得，水烟人影小桥西。閒来趺坐但垂纶，坐到潮平水不粼。红叶满林风乍起，行人错认浣花津。半亩荒畦手倦耘，种花栽药苦无勋。年来事事成抛掷，祇有枯毫未忍焚。底须逃俗与逃喧，拚是车尘不到门。红日睡残无一事，自盘青竹护兰荪。柔风澹澹漾微澜，轻泛崇兰露乍漙。偏是撩人难寐著，半帘疏月碧阑干。腻叶丛丛荔子湾，石梁咽处水潺潺。閒来却忆宣城句，絮絮云生叠叠山。
溪上杂题·其一
作者：李之世
朝代：明

潮头新涨水淙淙，小步荒洼翠几重。行到水穷试一望，隔溪云起是圭峰。
溪上杂题·其七
作者：李之世
朝代：明

半亩荒畦手倦耘，种花栽药苦无勋。年来事事成抛掷，祇有枯毫未忍焚。
溪上杂题·其三
作者：李之世
朝代：明

水光澹澹著林晖，映带园■入翠微。贪玩晚霞溪上坐，不知凉露湿荷衣。
溪上杂题·其九
作者：李之世
朝代：明

柔风澹澹漾微澜，轻泛崇兰露乍漙。偏是撩人难寐著，半帘疏月碧阑干。
溪上杂题·其二
作者：李之世
朝代：明

潮来潮去有常期，白白荒荒水一陂。流到中林还渐住，转来花下入平池。
溪上杂题·其五
作者：李之世
朝代：明

沿溪曲曲柳齐齐，澹景拈来尽画题。任是黄筌描不得，水烟人影小桥西。
溪上杂题·其八
作者：李之世
朝代：明

底须逃俗与逃喧，拚是车尘不到门。红日睡残无一事，自盘青竹护兰荪。
溪上杂题·其六
作者：李之世
朝代：明

閒来趺坐但垂纶，坐到潮平水不粼。红叶满林风乍起，行人错认浣花津。
溪上杂题·其十
作者：李之世
朝代：明

腻叶丛丛荔子湾，石梁咽处水潺潺。閒来却忆宣城句，絮絮云生叠叠山。
溪上杂题·其四
作者：李之世
朝代：明

截得琅玕三两株，溪边日日打鹥凫。觉来世事皆儿戏，赢得头颅似老夫。
溪云
作者：李之世
朝代：明

溪云薄如纸，拖水三千丈。安得一丈笔，横波写秋涨。
溪光
作者：李之世
朝代：明

野水荒荒白，长流汨汨浑。微看隔溪岸，疑带晓霜痕。
溪声
作者：李之世
朝代：明

若道水无情，溪声流不已。一雨掩山窗，怀人清到耳。
溪影
作者：李之世
朝代：明

临流弄溪水，不见溪中影。远望忽遥遥，烟际移孤艇。
溪月
作者：李之世
朝代：明

隔沙人语净，空庭露未稀。起来看月色，溪影冷侵衣。
溪树
作者：李之世
朝代：明

秋云轻似叶，秋叶复如何。日日溪头坐，飘红几许多。
溪桥
作者：李之世
朝代：明

见说中林路，祇在剩溪里。落日少人行，小桥站溪水。
溪色
作者：李之世
朝代：明

连山一片青，远近含秋色。偶同溪上过，溪痕蘸衣碧。
溪边春望
作者：李之世
朝代：明

暖烟才著水，澹宕一痕春。密树深藏寺，修篁翠映人。拣沙鸿迹净，晒日鹭裳新。渔子閒摇桨，沧波漾钓纶。
溪馆夜坐
作者：李之世
朝代：明

空阶草露泫，乍闻凉雨滴。不觉池流入，潮痕添一尺。残月印波光，遥遥荡孤石。风林叶一声，恍若有人迹。开门无远近，淡漠孤烟生。林光火乍迸，短桥人独行。众鸟方归息，草虫时一鸣。溪流杂雨响，断续间疏更。野竹乱无次，昏鸦栖不定。灯寒四壁青，坐久春衣冷。纷虑忽以閒，微酲亦初醒。榻畔来疏钟，泠然发空警。人语稍停喧，夜作犹未歇。隔浦悬疏灯，斜照疏林月。清溪漫以涨，衣荇近可掇。凌波望若空，孤光去复没。
溪馆夜坐·其一
作者：李之世
朝代：明

空阶草露泫，乍闻凉雨滴。不觉池流入，潮痕添一尺。残月印波光，遥遥荡孤石。风林叶一声，恍若有人迹。
溪馆夜坐·其三
作者：李之世
朝代：明

野竹乱无次，昏鸦栖不定。灯寒四壁青，坐久春衣冷。纷虑忽以閒，微酲亦初醒。榻畔来疏钟，泠然发空警。
溪馆夜坐·其二
作者：李之世
朝代：明

开门无远近，淡漠孤烟生。林光火乍迸，短桥人独行。众鸟方归息，草虫时一鸣。溪流杂雨响，断续间疏更。
溪馆夜坐·其四
作者：李之世
朝代：明

人语稍停喧，夜作犹未歇。隔浦悬疏灯，斜照疏林月。清溪漫以涨，衣荇近可掇。凌波望若空，孤光去复没。
潘孟与见和草堂六首因赋十九韵以勖之
作者：李之世
朝代：明

从来唱和手，离合两俱难。刻画看形表，吹镂任笔端。呼空传响籁，逆势取波澜。孤管和音奏，繁弦妙指弹。水穷云绪起，山仄马蹄安。似以灯传影，还同弹迸丸。调谐丝比竹，采晕碧和丹。听只闻邪许，臭微辨茝兰。谛观神秀俗，休问体肥单。唾出人争拾，衔馀鸟弃残。灵须呵瓦石，险必呕肠肝。海底淘星月，空中舞索竿。穷搜诸宝现，高蹑万人寒。以此归词匠，方堪步雅坛。山川元不朽，金石也难刊。世自趋狂药，谁为破梦团。古来高格少，人尽矮场观。之子才而敏，伊余乐且般。鸳鸯原活谱，针法在人看。
潮生
作者：李之世
朝代：明

渺渺来何处，悠悠看渐盈。常随宵月长，偏傍晓霜清。澶漫原无极，迢遥似有情。物华向此度，空水自长生。
灯
作者：李之世
朝代：明

孤光唯一点，清迥若含情。喜送红珠润，残添碧晕生。虚晖涵室白，纤隙借邻明。独有寒襟影，侵人梦不成。
爱妾换马
作者：李之世
朝代：明

祇分辞新宠，宁知念敝帷。妆台封玉镜，仙苑登金羁。孤泪双双落，长蹄宛宛垂。若为丽姬怨，端谢塞公悲。
牡蛎墙
作者：李之世
朝代：明

南海天连水，人家半水乡。祇疑鲛伴室，翻讶蛎同房。片片藏鳞甲，层层缀雁行。千寻能拔地，百堵欲延冈。巧乃矜时匠，输宁测海王。年深侵薜荔，月影拂桄榔。米臼舂鱼骨，山瓢酌蟹筐。异方无不有，惯习转为常。
玉台曲
作者：李之世
朝代：明

绝壑崚嶒宝刹开，中峰明灭彩云堆。玲玲玉韵半空起，白日阴晴风雨来。缥缈孤台接大荒，金光瑶草半苍茫。石岩深锁诸天寂，僧在翠微炷妙香。
玉台曲·其一
作者：李之世
朝代：明

绝壑崚嶒宝刹开，中峰明灭彩云堆。玲玲玉韵半空起，白日阴晴风雨来。
玉台曲·其二
作者：李之世
朝代：明

缥缈孤台接大荒，金光瑶草半苍茫。石岩深锁诸天寂，僧在翠微炷妙香。
玉漱云牙卷
作者：李之世
朝代：明

云有根兮玉有乳，昆邱渺渺蓬瀛渚。三花树上素鸾栖，五色霞中丹凤驻。谁餐玉液炼青精，谁拥云裾驾綵骈。左拉云君右玉女，手握芙蕖觐玉京。为君一奏霓裳曲，曲绕行云声戛玉。天上云璈十二徽，世间弦管空局促。
王侯德政咏 其一 一庭化雨
作者：李之世
朝代：明

森森桃李自成蹊，罨映甘棠万树齐。共道太平信有象，弦歌声满岛城西。
王侯德政咏 其七 花郊驯雉
作者：李之世
朝代：明

青郊如染遍桑麻，烟火茆茨几万家。夜户不惊眠犬静，山鸡时啄野桃花。
王侯德政咏 其三 奇甸烟清
作者：李之世
朝代：明

群峰缥缈戴金鳌，万顷奔流喷玉涛。瘴雨蛮烟清似洗，扶桑捧出日轮高。
王侯德政咏 其二 半榻清风
作者：李之世
朝代：明

湘帘如水静琴张，听得清音不下堂。百里仁风嘘海畔，沧波如拭漾荣光。
王侯德政咏 其五 肺石平反
作者：李之世
朝代：明

秦镜高悬照胆明，圜扉风静不闻声。凭将一掬溟波水，来洗人间冤滞情。
王侯德政咏 其八 枳邑栖鸾
作者：李之世
朝代：明

皇恩浩浩海波宽，谩说山城借枳鸾。九译梯航同捧日，彩凫飞处即长安。
王侯德政咏 其六 岩城保障
作者：李之世
朝代：明

海门休道一丸封，黎母江前五指峰。飞蜃昔闻成幻市，断鳌今见驾崇墉。
王侯德政咏 其四 重溟波息
作者：李之世
朝代：明

鲸鲵东徙燧烟消，海国风生杀气遥。一自伏波南渡后，狂澜谁更树铜标。
王侯德政咏·一庭化雨
作者：李之世
朝代：明

森森桃李自成蹊，罨映甘棠万树齐。共道太平信有象，弦歌声满岛城西。湘帘如水静琴张，听得清音不下堂。百里仁风嘘海畔，沧波如拭漾荣光。群峰缥缈戴金鳌，万顷奔流喷玉涛。瘴雨蛮烟清似洗，扶桑捧出日轮高。鲸鲵东徙燧烟消，海国风生杀气遥。一自伏波南渡后，狂澜谁更树铜标。秦镜高悬照胆明，圜扉风静不闻声。凭将一掬溟波水，来洗人间冤滞情。海门休道一丸封，黎母江前五指峰。飞蜃昔闻成幻市，断鳌今见驾崇墉。青郊如染遍桑麻，烟火茆茨几万家。夜户不惊眠犬静，山鸡时啄野桃花。皇恩浩浩海波宽，谩说山城借枳鸾。九译梯航同捧日，彩凫飞处即长安。
王尧韭以六忆诗见投和之 其一 忆行
作者：李之世
朝代：明

盈盈罗袜隐湘裙，缥缈凌波去若云。时向落花堤畔望，春山澹澹晓烟分。
王尧韭以六忆诗见投和之 其三 忆醉
作者：李之世
朝代：明

甲帐宵然蜡炬红，海棠睡起怯东风。珊瑚半倚娇无力，一点难消珀晕浓。
王尧韭以六忆诗见投和之 其二 忆书
作者：李之世
朝代：明

轻匀兔颖蘸麋脂，阵阵螺香拂玉池。锦字缄题频自看，碧窗宁许侍儿窥。
王尧韭以六忆诗见投和之 其五 忆眠
作者：李之世
朝代：明

窥人皓魄一轮孤，消得清宵此景无。就枕忽惊还独起，不知谁为解罗襦。
王尧韭以六忆诗见投和之 其六 忆妆
作者：李之世
朝代：明

菱花似水写秋光，画出双眉若个长。一片乌云翠可鉴，飞来小凤立中央。
王尧韭以六忆诗见投和之 其四 忆歌
作者：李之世
朝代：明

朱唇不动韵轻飏，宛宛新莺度绿杨。罗袂乍垂还乍举，微风时递麝黄香。
王尧韭以六忆诗见投和之·忆行
作者：李之世
朝代：明

盈盈罗袜隐湘裙，缥缈凌波去若云。时向落花堤畔望，春山澹澹晓烟分。轻匀兔颖蘸麋脂，阵阵螺香拂玉池。锦字缄题频自看，碧窗宁许侍儿窥。甲帐宵然蜡炬红，海棠睡起怯东风。珊瑚半倚娇无力，一点难消珀晕浓。朱唇不动韵轻飏，宛宛新莺度绿杨。罗袂乍垂还乍举，微风时递麝黄香。窥人皓魄一轮孤，消得清宵此景无。就枕忽惊还独起，不知谁为解罗襦。菱花似水写秋光，画出双眉若个长。一片乌云翠可鉴，飞来小凤立中央。
王尧韭持怪石数颗置盘池中云自楚江携来者
作者：李之世
朝代：明

怪石清泉傍草庵，何年拾得自湘潭。苔痕似带离乡泪，撩我乡心转不堪。
王方伯削平粤寇诗以志颂
作者：李之世
朝代：明

陡崖一线透重关，自古梯航通百蛮。民杂汉夷因产孽，地邻山泽易藏奸。雕戈指日虹霓避，羽扇临戎将士閒。黄木湾头时饮马，战袍微渍血花殷。天南锁钥镇雄藩，虎帐居然节钺尊。马上轮刀冲贼阵，牙前献馘到辕门。销兵士解寻耕犊，逃难民归放牧豚。从此重溟波渐息，荣光如注洗朝暾。水陆兵符两道分，登坛号令势如云。连天飞寨轰雷破，横海风帆纵火焚。汛扫莫教留后患，颜行谁敢逆前军。也知百粤长城借，还仗犁庭净虏氛。海内骚然仰度支，东南物力尽彫疲。可堪号泽窥关日，尽是炊骸拆骨时。十郡河山归掌握，诸曹刍粟属分司。凭将一柱扶天手，重勒镇蛮两字碑。
王方伯削平粤寇诗以志颂·其一
作者：李之世
朝代：明

陡崖一线透重关，自古梯航通百蛮。民杂汉夷因产孽，地邻山泽易藏奸。雕戈指日虹霓避，羽扇临戎将士閒。黄木湾头时饮马，战袍微渍血花殷。
王方伯削平粤寇诗以志颂·其三
作者：李之世
朝代：明

水陆兵符两道分，登坛号令势如云。连天飞寨轰雷破，横海风帆纵火焚。汛扫莫教留后患，颜行谁敢逆前军。也知百粤长城借，还仗犁庭净虏氛。
王方伯削平粤寇诗以志颂·其二
作者：李之世
朝代：明

天南锁钥镇雄藩，虎帐居然节钺尊。马上轮刀冲贼阵，牙前献馘到辕门。销兵士解寻耕犊，逃难民归放牧豚。从此重溟波渐息，荣光如注洗朝暾。
王方伯削平粤寇诗以志颂·其四
作者：李之世
朝代：明

海内骚然仰度支，东南物力尽彫疲。可堪号泽窥关日，尽是炊骸拆骨时。十郡河山归掌握，诸曹刍粟属分司。凭将一柱扶天手，重勒镇蛮两字碑。
王际明以藤枕见贻拈韵答之和坡翁琴枕
作者：李之世
朝代：明

七尺匡床置草屋，展开冰簟蕲州竹。副以万州细藤枕，一生閒具亦云足。朝来解带倦将迎，重衫脱下汗如漉。凭君相引入华胥，钧天一鼓双门曲。
珠江词
作者：李之世
朝代：明

珠江江水碧迢迢，画舫湘帘横玉箫。两岸垂杨低拂水，轻风摇过木兰桡。溪边十室九为渔，一叶浮家逐浪居。斜日江头歌欸乃，高秋浦口拾芙蕖。酒旗临岸屋临江，映水朱扉面面窗。游人立马羁金络，少妇当垆泻玉缸。石尤浪起白头风，一点云飞没太空。村北村南无处泊，满江烟雨碧濛濛。白浪排山山欲摧，北风打船船不开。江边渔父迎人语，如此风涛郎莫回。清溪茆屋两三家，溪女临流浣落花。一片芳心何处著，暗随流水到天涯。
珠江词·其一
作者：李之世
朝代：明

珠江江水碧迢迢，画舫湘帘横玉箫。两岸垂杨低拂水，轻风摇过木兰桡。
珠江词·其三
作者：李之世
朝代：明

酒旗临岸屋临江，映水朱扉面面窗。游人立马羁金络，少妇当垆泻玉缸。
珠江词·其二
作者：李之世
朝代：明

溪边十室九为渔，一叶浮家逐浪居。斜日江头歌欸乃，高秋浦口拾芙蕖。
珠江词·其五
作者：李之世
朝代：明

白浪排山山欲摧，北风打船船不开。江边渔父迎人语，如此风涛郎莫回。
珠江词·其六
作者：李之世
朝代：明

清溪茆屋两三家，溪女临流浣落花。一片芳心何处著，暗随流水到天涯。
珠江词·其四
作者：李之世
朝代：明

石尤浪起白头风，一点云飞没太空。村北村南无处泊，满江烟雨碧濛濛。
琼土最暖冬至后尚有菊蕊未开者
作者：李之世
朝代：明

炎海无霜菊后开，却留蓓蕾待阳回。寒枝未放篱头信，暖律先嘘荻孔灰。
生日
作者：李之世
朝代：明

今辰复何辰，杪秋月既望。三十三年前，此时吾以降。流光倏如驶，毕竟成何状。去日已悠悠，来者亦莽莽。酌酒以欢怀，颓然且自放。
生朝自寿示诸生和子由生日
作者：李之世
朝代：明

蠕动皆含灵，脩短亦不一。偶然脩短之，岂必天所骘。俗士强安排，持券邀所必。至人冥于虚，君子践其实。体堕形匪拘，神藏聪可黜。潜然返厥初，生理亦云毕。我年过半百，所遇半凶吉。流坎乘化运，憺漠守神室。未免与俗缘，所欠焚研笔。我自观其生，君勿庆余日。
由圭峰历蒲涧作
作者：李之世
朝代：明
体裁：古风

兹山信奇秀，嵂屼中天峙。丹梯郁盘纡，岩峦回清閟。赤日吐大江，朝霞共明媚。半空出楼阁，隐隐宿雪际。六月凉飔生，泠然透衣袂。攀萝鸟道长，漱石泉声细。中岭出层霄，度者如磨蚁。一径转幽深，千流汇清泚。临流撷涧蒲，荷锸斲石髓。策杖还故山，偶与高僧值。茗分石窦泉，饭索香厨米。因耽一日閒，恍焉忘人世。
由圭峰历蒲涧作
作者：李之世
朝代：明

兹山信奇秀，嵂屼中天峙。丹梯郁盘纡，岩峦回清閟。赤日吐大江，朝霞共明媚。半空出楼阁，隐隐宿雪际。六月凉飔生，泠然透衣袂。攀萝鸟道长，漱石泉声细。中岭出层霄，度者如磨蚁。一径转幽深，千流汇清泚。临流撷涧蒲，荷锸斲石髓。须臾日就颓，明灭林光霁。策杖还故山，偶与高僧值。茗分石窦泉，饭索香厨米。因耽一日閒，恍焉忘人世。
留别卢一清次陈宪副韵
作者：李之世
朝代：明

五月新潮涨，河堤处处通。远烟含岛碧，残照点帆红。把酒同听雨，停桡尚候风。萍踪聊复尔，休叹路西东。
留题彭善长别业步萧少宰韵
作者：李之世
朝代：明

数武园庐几自营，主人兼以淡为名。虚窗月白看松影，半榻经残礼磬声。鸟亦安禅栖寂寂，泉因漱石韵铮铮。东林真不愧莲社，儗浚山池尚未成。刚说过桥野色分，诗笺茶夹日为群。鹤来伴客窥残局，僧就缝衣借片云。手注泉经誇苧叟，家传丹诀自桐君。几回共索花阴醉，童子清吟彻夜闻。
留题彭善长别业步萧少宰韵·其一
作者：李之世
朝代：明

数武园庐几自营，主人兼以淡为名。虚窗月白看松影，半榻经残礼磬声。鸟亦安禅栖寂寂，泉因漱石韵铮铮。东林真不愧莲社，儗浚山池尚未成。
留题彭善长别业步萧少宰韵·其二
作者：李之世
朝代：明

刚说过桥野色分，诗笺茶夹日为群。鹤来伴客窥残局，僧就缝衣借片云。手注泉经誇苧叟，家传丹诀自桐君。几回共索花阴醉，童子清吟彻夜闻。
病中承王侍御老师分惠药金赋此奉谢
作者：李之世
朝代：明

五羊城中地一片。轻车沓沓游尘卷。柏府门前对巷居，镇掩双扉人不见。十日九日雨迷离。乞火不来朝烟迟。或过禅堂趁净饭，有时淅米寄邻炊。坊头酒价亦不贵。病眼年来没兴味。箧中剩有鹔鹴裘，不兑酒钱兑药费。茆檐向日曝芝苓。手掬清泉注瓦瓶。按图且学轩辕势，无事但看神农经。残方屡试效难取。走向街头寻药谱。可奈囊空无一钱，措大文章贱于土。低头不肯向时人。绣衣使者惠金频。谁云霜威凛如许，吹入寒崖便是春。
登九成台
作者：李之世
朝代：明

曾闻韶乐奏，鸾凤此来仪。仙驭杳然去，高台空在兹。山容如削玉，泉响杂哀丝。犹似聆馀韵，临风一解颐。
登圭山椒和王老师韵
作者：李之世
朝代：明

凭高聊极目，灏气碧胧胧。挥手天门近，摩空日观崇。人游蓬岛外，僧度薜萝中。石嶂霞为幔，岩花锦作丛。琳宫疑驾蜃，金涧冉垂虹。胜会良非偶，留题付翠筒。
登济上酒楼
作者：李之世
朝代：明

谪仙本沈冥，季真亦萧爽。霾名供奉班，浪迹鉴湖长。纵酒全天真，论诗契玄朗。乘兴非夙期，间值或偕往。金龟时自解，宫袍醉相傍。兹地留芳踪，怀古惬遐想。兀兀孤城间，危楼自高敞。济上有酒楼，醉仙像在兹。我来一瞻拜，怅矣不同时。孤城临孔道，处处飏青旗。当时贺李辈，偶此泛金卮。后人表芳躅，就地搆魏祠。因悟贤达徒，所过留音徽。方其混酒廛，悠悠孰见知。饮者留其名，斯语信戏辞。
登济上酒楼·其一
作者：李之世
朝代：明

谪仙本沈冥，季真亦萧爽。霾名供奉班，浪迹鉴湖长。纵酒全天真，论诗契玄朗。乘兴非夙期，间值或偕往。金龟时自解，宫袍醉相傍。兹地留芳踪，怀古惬遐想。兀兀孤城间，危楼自高敞。
登济上酒楼·其二
作者：李之世
朝代：明

济上有酒楼，醉仙像在兹。我来一瞻拜，怅矣不同时。孤城临孔道，处处飏青旗。当时贺李辈，偶此泛金卮。后人表芳躅，就地搆魏祠。因悟贤达徒，所过留音徽。方其混酒廛，悠悠孰见知。饮者留其名，斯语信戏辞。
登涿州城
作者：李之世
朝代：明

危楼抗百雉，锁钥壮神州。表里连三辅，襟喉属上游。浮云边塞色，落日蓟门秋。极目寒烟外，金河百折流。
登漱流石吊朱少贞处士
作者：李之世
朝代：明

众山忽皆响，泠泠激石音。何年寺飞来，石乃遗至今。幻迹半明昧，灵气无销沈。不见漱流人，空闻石上吟。流水自千古，登临谁晤心。日暝孤猿嗥，凄寒不可任。
登西山阁限韵
作者：李之世
朝代：明

秋色来何处，空亭夕景衔。山情恬鸟雀，霜意宿松杉。寺近时闻钟，林疏忽辨帆。平芜踏歌遍，岚重湿衣衫。
登赊月台望圭峰
作者：李之世
朝代：明

凉梦初醒午后钟，高台閒眺信孤筇。微茫一带苍烟外，占断斜阳三五峰。
登雪浪阁
作者：李之世
朝代：明

昔贤辞簪绂，栖遁此山间。台馆浑如旧，云萝长自閒。渚花明讲席，溪月照松关。因悟区中累，倦游吾亦还。
白龙泉
作者：李之世
朝代：明

毒龙所止处，水必浑以腥。兹泉名白龙，水味何清泠。澄澄鉴毛发，龙曷遁其形。阴风时怒号，微吟或可听。川脉发神光，尤物藉其灵。白龙化为人，鱼服昔焉经。何必家于水，后人赘以亭。我来酌斯泉，醉荷不肯醒。龙乎亦来不，视之如蝘蜓。
真人庵
作者：李之世
朝代：明

海上真人去不回，千年灵洞锁莓苔。风前尚想朝天舄，云气长封礼斗台。玉乳时从阴涧落，琪花偏傍石坛开。红尘扰扰仙都远，日暮空山猿鹤哀。
睡觉和赠子野韵
作者：李之世
朝代：明

酒阑初睡觉，残梦未能成。廿载红灯影，相随白木檠。窗风敲阵阵，城漏滴声声。暗数从前事，悠悠似隔生。
瞑投海口庵和入寺
作者：李之世
朝代：明

野寺半无门，老佛忘其尊。院残僧不守，流散寄他村。我以寺为家，见佛即慰存。海天流日夜，送月复迎暾。欲持锡杖尖，挑破黄金盆。阶树定猿守，风檐怖鸽莽。街鼓严净夜，人语寂黄昏。剔起佛前灯，残经聊自温。
矞云轩为鲁子湛题
作者：李之世
朝代：明

黄云城边云气流，千朵万朵压城头。中有蜃楼驾雾阁，青天幻出昆崙邱。瑞云一道腾腾起，其色内青外复紫。青者如蓝半拂烟，紫处流霞初散绮。非烟非雾碧冥濛，如囷如轮满太空。宛凝湛露金茎晓，忽洒轻埃玉树笼。曦阳隐隐纡丹毂，注景含辉并纷郁。缥缈长依天际浮，氤氲自抱重岩宿。翠微深锁读书台，暮霭朝霞去复来。即看清夜燃藜处，定有祥光烛上台。
石几
作者：李之世
朝代：明

山中一具天然几，黄如蒸栗滑如脂。问君著此有何用，海月初生云起时。
石芝歌
作者：李之世
朝代：明

山中多白石，灵岩閟幽迹。山中多白石，灵岩閟幽迹。和云捣玉浆，炼作仙家食。仙家食，驻童颜，生羽翼。出入参寥，无穷无极。欲以言志，山中多白石。芝生亿万龄，朱华冒紫茎。芝生亿万龄，朱华冒紫茎。仙人结作佩，服之觐帝庭。觐帝庭，载云軿，御霓旌。吐纳元气，游于杳冥。欲以言志，芝生亿万龄。
石芝歌·其一
作者：李之世
朝代：明

山中多白石，灵岩閟幽迹。山中多白石，灵岩閟幽迹。和云捣玉浆，炼作仙家食。仙家食，驻童颜，生羽翼。出入参寥，无穷无极。欲以言志，山中多白石。
石芝歌·其二
作者：李之世
朝代：明

芝生亿万龄，朱华冒紫茎。芝生亿万龄，朱华冒紫茎。仙人结作佩，服之觐帝庭。觐帝庭，载云軿，御霓旌。吐纳元气，游于杳冥。欲以言志，芝生亿万龄。
矶边树
作者：李之世
朝代：明

此树移根几许年，即看沙溜漱涓涓。生成拱把知何用，纵作条枚不值钱。渔父伐竿寻短橛，儿童掠马望高颠。无人消得閒风景，借与山房荫画船。
社中琴集送吴生还金陵余亦将北上
作者：李之世
朝代：明

别绪人方嘿，离弦泛泛长。君应携韵去，余亦束琴装。荷渚擎云翠，枫窗点叶黄。泉声弥恋恋，似惜马蹄忙。
社中观餐霞王叟塑佛赋赠
作者：李之世
朝代：明

观世尽虚假，痴人妄认真。偶然拈一土，捏作大圣神。金碧与丹艧，涂抹及污漫。体魄俨然具，姿容眇若新。观者诧奇绝，悲仰极欢忻。回看一块土，丹垩众具陈。土木何情者，胡然忽现身。凭君双手眼，变幻殊绝伦。千人千手眼，观者如一人。君岂普眼佛，能摄众眼根。君岂兜罗手，而转大法轮。天地一幻师，万类属陶甄。君巧侔造物，玄玄众妙门。工技信无匹，风期亦可亲。瘿钵樛藤杖，青袍白帻巾。矫矫云中鹤，飘飘岭上云。长揖归匡庐，五老斗嶙峋。
社集同王尧韭潘孟与诸子咏六角井
作者：李之世
朝代：明

为泉因地穴，甃石肖其形。雪蕊纷同出，菱花曲渌青。凭阑窥面面，施绠汲泠泠。直接泮池派，芳芹扑鼻馨。
社集咏乌鲗〔鲫〕鱼
作者：李之世
朝代：明

莫是千年老白蟫，前身蠹却几琅函。吐来赤水疑成字，纳尽玄霜岂为贪。尚想片云浮玉沼，也随圆魄下金潭。多情不似传书鲤，满腹螺香一味憨。
社集咏知风草和汪海渡得一东
作者：李之世
朝代：明

青萍尚未决雌雄，蔓草谁将测化工。本是根荄群饱露，向缘枝节独关风。吹葭转觉灰无力，占荚还疑叶不同。见说天南波近息，尧阶应产萐丛丛。
社集咏知风草拈得一先限八韵
作者：李之世
朝代：明

物华钟海峤，灵卉识机先。节应封姨信，威乘飓母权。织能驱雳斧，弱亦助霆鞭。噫气谁为籥，夭乔早已传。祲祥看立决，疏数候难愆。推历同蓂荚，司晨陋刻莲。豚蹄虚祝岁，鸡骨浪占年。何似一茎草，而通造化玄。
禅室灯
作者：李之世
朝代：明

已知光是幻，难道照非缘。灭尽归何处，将残续有权。分能千百影，聚亦往来烟。此际原无著，聊凭膏火传。
禽言·其一
作者：李之世
朝代：明

南山张缴北山罗，行不得哥哥。东家树篱西家棘，哥哥行不得。
禽言·其二
作者：李之世
朝代：明

归去好，归去好。在家起常迟，离家饭常早。戴星骑秃驴，昏黑随山跑。
禽言·其五
作者：李之世
朝代：明

坭漉漉，沙簇簇，卖却黄牛去买犊。有田无力赁人耕，布谷布谷布布谷。
秉烛赠所欢
作者：李之世
朝代：明

萧膏和蜡炬，送喜入欢房。敛泪当明镜，扬葩助艳妆。轻摇翠羽幕，半浸象牙床。好把冰罗护，留欢待玉郎。
秋园诗
作者：李之世
朝代：明

绿槐阴尽露风梢，庭桧森森翠欲交。野鹤窥人驯旧径，鸤鸠将子试新巢。绿叶初残风乍稀，红香飘处逗人衣。芙蓉出水枝枝净，橘柚经霜个个肥。波容如练泻秋光，习习轻飔拂野塘。柳条欲折还依水，荷叶全枯不受霜。游花点点曳花须，冷蕊垂垂缀露珠。一夜西风摇百草，轻霜凄断白蘼芜。
秋园诗·其一
作者：李之世
朝代：明

绿槐阴尽露风梢，庭桧森森翠欲交。野鹤窥人驯旧径，鸤鸠将子试新巢。
秋园诗·其三
作者：李之世
朝代：明

波容如练泻秋光，习习轻飔拂野塘。柳条欲折还依水，荷叶全枯不受霜。
秋园诗·其二
作者：李之世
朝代：明

绿叶初残风乍稀，红香飘处逗人衣。芙蓉出水枝枝净，橘柚经霜个个肥。
秋园诗·其四
作者：李之世
朝代：明

游花点点曳花须，冷蕊垂垂缀露珠。一夜西风摇百草，轻霜凄断白蘼芜。
秋夕叶而章过饮小园有赠
作者：李之世
朝代：明

槐竹互参差，窥林得月迟。閒庭青霭合，荒径碧苔滋。浊酒汎篱菊，清霜摘野葵。相逢无约束，潦倒是襟期。
秋夕张元太以诗箑见贻次答
作者：李之世
朝代：明

泠泠秋露湛金波，政尔怀君奈远何。清月宜人当户牖，好风吹韵入林柯。因探瑶圃求玄草，却忆华池汎白荷。两地相思难命驾，新诗盈握一长哦。
秋夕雨柬潘孟与
作者：李之世
朝代：明

雨叶淋漓战不休，长风榻畔莽飕飕。旋抽宿火频添茗，乍觉新寒始问裘。世路逢场多作戏，宦情到海亦乘桴。莼鲈且莫悬归思，好与潘郎赋早秋。
秋夜
作者：李之世
朝代：明

重纩亦不暖，辗转对空房。谁谓百年促，偏令此夜长。白露涂前除，崇兰委令芳。端居独无偶，坐惜此时光。
秋夜汎舟有约不至
作者：李之世
朝代：明

月上未上半衔烟，与客携壶舣舸船。乍看潮涨流涓涓，倏忽汪洋溢百川。须臾雾散进婵娟，金波荡漾不成圆。疏篱茆屋两三椽，野人濯足临溪边。冷然一棹去如仙，中流击楫更扣舷。放歌宛转酒杯传，半酣白眼望青天。美人家住城之偏，重门关钥信杳然。思而不见空回旋，沈竿没缆水溅溅。入竹穿萝袅袅牵，主人呼酒尚流连，客子披襟拥露眠。此中胜事难尽宣，人生行乐须少年。
秋夜答梁天放
作者：李之世
朝代：明

夜窗谁共语，清对短檐松。月浸一池水，风飘何处钟。寒知天边雁，秋入壁间蛩。两地俱摇落，怀君隔几重。
秋夜访蒋伯瑞小酌
作者：李之世
朝代：明

东游不得意，归兴日悠悠。夜雨芙蓉剑，秋风芦叶舟。寒虫偏入户，残月故当楼。况值黄花候，清尊好共留。
秋日同万益之刘平子梁伯静李世桢张嘉脩舍弟文度登圭峰得北字
作者：李之世
朝代：明

阳林半委蕤，芳郊澹野色。出郭面寒山，泉流暗通洫。小桥石径转，岗势周纡直。萝深樵术微，石埼云磴仄。遥涧绝超距，崇巘顿跻陟。宛见长空外，冥濛辨水域。同游兴飞翻，余憩禅房息。午钟清梦残，香厨荐斋食。忻然聊一饱，缓步云崖侧。山花偏殢人，山鸟如旧识。洞閜阴飔生，峰亏阳景匿。蝉鸣谷籁幽，鲂跃潭光湜。浮觞汎瀑渟，纪韵刊苔蚀。清晖憺可娱，宴坐移景刻。前山夕霭敛，髣髴故蹊惑。逢僧乞食归，导我过桥北。
秋日园居呈王老师兼寄湛仲宾
作者：李之世
朝代：明

结束深居兀似禅，聊从物外得清缘。拚浇块礧赊邻酒，懒逐侏儒乞俸钱。老骥时能歌伏枥，蠹鱼犹自抱残编。三年国士衔知遇，矫首云霄思惘然。
秋日园居呈王老师兼寄湛仲宾
作者：李之世
朝代：明

蔓草苍藤次第除，小亭灌木共萧疏。驰驱自信无长策，贫病因知恋敝庐。时复攒眉过白社，更谁载酒问玄居。倦游司马多愁渴，犹向文园赋子虚。叠石为坛竹作林，编茆幽结薜萝深。三千客里空长铗，万事邱中有短琴。静爱松风醒蝶梦，閒调天籁韵禽音。栖迟漫笑儒冠拙，何地江湖不陆沈。落絮游丝片片浮，小园萧索不禁秋。衰荷欲卸红妆淡，嫩竹疑含粉黛愁。曲沼平添疏雨润，高台独上晚风遒。最怜潘岳多情思，不赋閒居亦白头。一雨能消暑气残，幽斋晴景更宜看。床头堕叶摊书满，槛外飞花扑径寒。山色濛濛当睥睨，商声淅淅戛琅玕。关河迢递知音隔，独抱丝桐未忍弹。
秋日园居呈王老师兼寄湛仲宾·其一
作者：李之世
朝代：明

蔓草苍藤次第除，小亭灌木共萧疏。驰驱自信无长策，贫病因知恋敝庐。时复攒眉过白社，更谁载酒问玄居。倦游司马多愁渴，犹向文园赋子虚。
秋日园居呈王老师兼寄湛仲宾·其三
作者：李之世
朝代：明

落絮游丝片片浮，小园萧索不禁秋。衰荷欲卸红妆淡，嫩竹疑含粉黛愁。曲沼平添疏雨润，高台独上晚风遒。最怜潘岳多情思，不赋閒居亦白头。
秋日园居呈王老师兼寄湛仲宾·其二
作者：李之世
朝代：明

叠石为坛竹作林，编茆幽结薜萝深。三千客里空长铗，万事邱中有短琴。静爱松风醒蝶梦，閒调天籁韵禽音。栖迟漫笑儒冠拙，何地江湖不陆沈。
秋日园居呈王老师兼寄湛仲宾·其四
作者：李之世
朝代：明

一雨能消暑气残，幽斋晴景更宜看。床头堕叶摊书满，槛外飞花扑径寒。山色濛濛当睥睨，商声淅淅戛琅玕。关河迢递知音隔，独抱丝桐未忍弹。
秋日徐子靖携区余诸子过访溪上
作者：李之世
朝代：明

秋风门巷足盘桓，散步留宾得并欢。一叶渔舠藏树窅，几家茆屋傍溪寒。杯同河朔差无暑，诗比兰亭罚稍宽。尽日幽林人不见，青山閒对碧巑岏。
秋日得何襄武同陈子明见怀之作次韵辄答
作者：李之世
朝代：明

林馆俄惊物候秋，长空渺渺暮云流。湘帘半捲疏萤度，竹径微曛宿鸟投。古洞长封烟树暝，碧天凉浸露华收。张罗户僻无人到，退院僧閒有偈留。漫以通家怜孔李，何来高咏到元刘。挥毫逸思盈缃帙，说剑雄心傍蒯缑。共向驼山誇胜会，应怀旧侣隔芳洲。当年泛雪曾回棹，何日披云更续游。湖海才名推倚马，沧江吾道狎眠鸥。高梧滴露涓涓净，丛竹经霜色色幽。酒垆岂是河山邈，迟尔相携典敝裘。
秋日闭关
作者：李之世
朝代：明

不知闭户久，但觉锁生苔。好客何曾到，好花长自开。借书人取亟，贳酒仆来迟。世事都如此，那教放两眉。观书了无味，卖文不值钱。烧笔偿文债，枕书惟高眠。夜长睡不著，起坐索衣添。莫道秋无信，凉飔已入檐。谢客何时久，逢僧若个閒。不知萝月下，敲破几松关。懒云扫不去，纤月邀还来。客有送泉至，柴门破例开。徙竹妨当门，乞花种满园。未能醒蝶梦，差自解禽言。山侣时送药，佳人数致书。具言秋候好，病况今何如。投僧犹有发，依俗尚无家。祇自成迂懒，悠悠度岁华。爱此磐石坐，泠泠疏竹根。风送蝉声过，斜阳半在门。经霜怜嫩叶，带月惜微芳。别号惟花叟，前身是蜜王。衰鬓频添白，病眼不成青。秋色无聊赖，寒光满户庭。
秋日闭关·其一
作者：李之世
朝代：明

不知闭户久，但觉锁生苔。好客何曾到，好花长自开。
秋日闭关·其七
作者：李之世
朝代：明

徙竹妨当门，乞花种满园。未能醒蝶梦，差自解禽言。
秋日闭关·其三
作者：李之世
朝代：明

观书了无味，卖文不值钱。烧笔偿文债，枕书惟高眠。
秋日闭关·其九
作者：李之世
朝代：明

投僧犹有发，依俗尚无家。祇自成迂懒，悠悠度岁华。
秋日闭关·其二
作者：李之世
朝代：明

借书人取亟，贳酒仆来迟。世事都如此，那教放两眉。
秋日闭关·其五
作者：李之世
朝代：明

谢客何时久，逢僧若个閒。不知萝月下，敲破几松关。
秋日闭关·其八
作者：李之世
朝代：明

山侣时送药，佳人数致书。具言秋候好，病况今何如。
秋日闭关·其六
作者：李之世
朝代：明

懒云扫不去，纤月邀还来。客有送泉至，柴门破例开。
秋日闭关·其十
作者：李之世
朝代：明

爱此磐石坐，泠泠疏竹根。风送蝉声过，斜阳半在门。
秋日闭关·其十一
作者：李之世
朝代：明

经霜怜嫩叶，带月惜微芳。别号惟花叟，前身是蜜王。
秋日闭关·其十二
作者：李之世
朝代：明

衰鬓频添白，病眼不成青。秋色无聊赖，寒光满户庭。
秋日闭关·其四
作者：李之世
朝代：明

夜长睡不著，起坐索衣添。莫道秋无信，凉飔已入檐。
秋水芙蓉
作者：李之世
朝代：明

朱华涵绿浪，并泻一秋光。澹冶生閒韵，清妍濯浅凉。飘来枝影动，散去岸痕香。水镜如同照，流波望正长。
秋雨园居容九闳过访留酌
作者：李之世
朝代：明

颓垣经雨塌，编棘故尝籓。弱卉斜穿格，垂萝袅荫门。茶炉置竹脚，药白倚忪根。晴有高人过，琴书共晤言。微雨飒沓过，凉飔透薄帘。侵阶时沥沥，映草复纤纤。谑语堪成韵，轻杯剧可拈。飞腾君自爱，吾著老夫潜。
秋雨园居容九闳过访留酌·其一
作者：李之世
朝代：明

颓垣经雨塌，编棘故尝籓。弱卉斜穿格，垂萝袅荫门。茶炉置竹脚，药白倚忪根。晴有高人过，琴书共晤言。
秋雨园居容九闳过访留酌·其二
作者：李之世
朝代：明

微雨飒沓过，凉飔透薄帘。侵阶时沥沥，映草复纤纤。谑语堪成韵，轻杯剧可拈。飞腾君自爱，吾著老夫潜。
秋雨遣怀效白香山
作者：李之世
朝代：明

城隅半是水烟居，怪底先生掩敝庐。性懒逢人多不栉，门常简出为无车。南桥惯兑长腰米，北海新尝有翼鱼。地僻官閒何所事，碧窗焚蒳了残书。秋来刚道晓烟清，淫雨狂飙掠地行。黎母江前潮嘴长，飓风祠下浪头平。信巫野俗多禳鬼，经寇流民盛说兵。自笑儒臣空窃禄，青袍随队学将迎。妒风佞月几评章，案上狂涂墨数行。漫与侏儒分月俸，时从黎婺觅名香。尊开稔酌堪娱客，带解椰阴可纳凉。共指垂虹占霁色，微微城角吐斜阳。信来渡海有奇缘，残梦依稀二十年。诗以閒情追白傅，迹因流寓忆坡仙。宜泉绿茗烹金粟，贴座青毡绽木棉。浪说官贫无罪过，俸缗时给写书钱。
秋雨遣怀效白香山·其一
作者：李之世
朝代：明

城隅半是水烟居，怪底先生掩敝庐。性懒逢人多不栉，门常简出为无车。南桥惯兑长腰米，北海新尝有翼鱼。地僻官閒何所事，碧窗焚蒳了残书。
秋雨遣怀效白香山·其三
作者：李之世
朝代：明

妒风佞月几评章，案上狂涂墨数行。漫与侏儒分月俸，时从黎婺觅名香。尊开稔酌堪娱客，带解椰阴可纳凉。共指垂虹占霁色，微微城角吐斜阳。
秋雨遣怀效白香山·其二
作者：李之世
朝代：明

秋来刚道晓烟清，淫雨狂飙掠地行。黎母江前潮嘴长，飓风祠下浪头平。信巫野俗多禳鬼，经寇流民盛说兵。自笑儒臣空窃禄，青袍随队学将迎。
秋雨遣怀效白香山·其四
作者：李之世
朝代：明

信来渡海有奇缘，残梦依稀二十年。诗以閒情追白傅，迹因流寓忆坡仙。宜泉绿茗烹金粟，贴座青毡绽木棉。浪说官贫无罪过，俸缗时给写书钱。
种扶桑
作者：李之世
朝代：明

繁英暮落早还开，偏向江南处处栽。北客见时三叹息，扶桑国里海船来。浪说花王让牡丹，扶桑初日涌金盘。嫣红一捻娇无力，可似贵妃醉凭阑。
种扶桑·其一
作者：李之世
朝代：明

繁英暮落早还开，偏向江南处处栽。北客见时三叹息，扶桑国里海船来。
种扶桑·其二
作者：李之世
朝代：明

浪说花王让牡丹，扶桑初日涌金盘。嫣红一捻娇无力，可似贵妃醉凭阑。
种芭蕉
作者：李之世
朝代：明

连朝冻雨色青青，滴入芭蕉不肯停。藤枕竹床初睡觉，绿窗和墨写黄庭。
种茉莉
作者：李之世
朝代：明

堪嫁江梅媵水仙，丛丛香雪斗芳妍。女郎编绾鬔松髻，却道真珠不值钱。
种蔷薇
作者：李之世
朝代：明

蔷薇艳艳灿朝霞，引蔓抽茎的的花。此地无冬常似夏，故教红萼管春华。
移橘
作者：李之世
朝代：明

经秋盘橘绽微黄，日炙风吹别作香。飞鸟啄残人不采，满篮争看绿槟榔。
稍霁友人过访
作者：李之世
朝代：明

残书湿重揭难开，火炽金猊一石煤。坳水微闻喧蚁渡，茆檐时见曝禽毸。沧桑小劫移城邑，花鸟閒愁吊草莱。骑马到门坭过膝，南桥刚道射潮回。
立春前一日独酌花下漫兴
作者：李之世
朝代：明

春脚嫌寒不肯临，陈苔委叶径阴阴。瓦盘盛得屠苏酒，持向玉兰花下斟。水烟山霭尽春情，不但花容与鸟声。篱壁风光人不管，土牛看罢趁街行。景寂人閒喜得兼，绝浓峰色又当檐。红梅未放春消息，移向山窗护布帘。
立春前一日独酌花下漫兴·其一
作者：李之世
朝代：明

春脚嫌寒不肯临，陈苔委叶径阴阴。瓦盘盛得屠苏酒，持向玉兰花下斟。
立春前一日独酌花下漫兴·其三
作者：李之世
朝代：明

景寂人閒喜得兼，绝浓峰色又当檐。红梅未放春消息，移向山窗护布帘。
立春前一日独酌花下漫兴·其二
作者：李之世
朝代：明

水烟山霭尽春情，不但花容与鸟声。篱壁风光人不管，土牛看罢趁街行。
端午舟中述怀
作者：李之世
朝代：明

凌冬辞乡邑，盛夏滞京师。戒途理舟楫，行行赴郊圻。水宿淹宵晨，我思如渴饥。江流汩滔天，逆浪愆还期。况及陶嘉节，怅焉念旧畿。游子自有怀，明发心不怡。哀哀我二人，何由见容仪。揆辰双讳届，旬日乃于兹。沿流撷芳芷，欲荐不能持。弥恨亘终天，悠悠当告谁。怀禄既不逮，浮名空尔为。誓将理素业，馌饷耕东菑。
竹下赏花戏作花竹吟效连珠体
作者：李之世
朝代：明

花宜疏散竹宜丛，竹色花光迥不同。几点竹痕花底露，一番花信竹边风。花如欠竹千般俗，竹若无花一味穷。政喜成阴花竹伴，赏花人醉竹林中。花坛竹屿细评章，竹有君兮花有王。花似含香供竹笑，竹宜输粉助花妆。不缘竹泪溅花落，刚睹花神对竹狂。携得花茵和竹榻，看花看竹醉馀觞。
竹下赏花戏作花竹吟效连珠体·其一
作者：李之世
朝代：明

花宜疏散竹宜丛，竹色花光迥不同。几点竹痕花底露，一番花信竹边风。花如欠竹千般俗，竹若无花一味穷。政喜成阴花竹伴，赏花人醉竹林中。
竹下赏花戏作花竹吟效连珠体·其二
作者：李之世
朝代：明

花坛竹屿细评章，竹有君兮花有王。花似含香供竹笑，竹宜输粉助花妆。不缘竹泪溅花落，刚睹花神对竹狂。携得花茵和竹榻，看花看竹醉馀觞。
答俞季郎见赠
作者：李之世
朝代：明

傅粉涂朱貌失真，须眉今始见伊人。抟云欲系虚空影，谱雪能描冷艳春。未信江河终不返，繇来薪火也非陈。骚坛近日人争骛，唯有季郎步绝尘。
答文起病中见寄兼订西林之约
作者：李之世
朝代：明

秋色今如许，秋期閒未閒。囊中时贮药，梦里亦寻山。晓树迎霜早，寒潮带月还。对景堪延赏，无然静掩关。
答李嗣良见赠
作者：李之世
朝代：明

世事拚从一醉捐，凭将诗局阅流年。江山无恙游筇外，花月多情酒盏边。匣里有时剑独吼，袖中携得笔如椽。奚囊收拾残编在，不是侯芭莫浪传。
答赠何凝生
作者：李之世
朝代：明

几从华省侍簪裾，人羡仙郎玉不如。养就苞毛云擅采，飘来桂影月同疏。花朝染翰摛春藻，夜阁燃藜读异书。闻道趋庭饶逸思，每携閒韵过精庐。
答赠陈命美
作者：李之世
朝代：明

南国词曹属代兴，仙槎渺渺兴堪乘。江山到处为閒主，瓴钵随缘伴衲僧。芸笈笺经藏贝叶，竹窗题偈写溪藤。惭余焚笔无新句，欲报璚瑶尚未能。
答赠高斗仲学博
作者：李之世
朝代：明

我有一素琴，寥寥韵在兹。缅怀钟子期，惜我不同时。流泉封玉匣，清响为谁挥。高凉有韵士，雄情太古姿。大雅振洪音，明堂奏清夷。顾我爨下质，泠然惬心知。为君重拂拭，长鸣安敢辞。胶漆亮不渝，永言嗣夙徽。
纪病
作者：李之世
朝代：明

已脱名缰锁，难消病了因。支离唯伏枕，坐起每凭人。肌冷频煨火，头岑密裹巾。常餐朝过午，不寐夜难晨。食隔弥添噎，眠多局不伸。空华觇目骇，憔悴掩眉颦。伏火填心坎，虚风旋耳轮。百般难状苦，四大备尝辛。茗沈时浇吻，梨浆暂软唇。耸肩如倦鹤，捉肘有悬鹑。寒燠衣无准，乡膻味不真。发稀常罢栉，腰减屡移绅。少浴衣藏虱，长悬帽渍尘。坐疑穿木榻，卧每烘棉茵。脉脉调气息，微微叩谷神。休将形问影，还讶业随身。心舛恒多梦，性乖亦善嗔。呻吟愁倦仆，惊诧恼船邻。旧本参方误，新囊检药频。忽经残腊过，几度月华新。去国三千里，回舟两阅旬。留将双眼在，归及故园春。
纪飓风
作者：李之世
朝代：明

传来灵草节交叉，少女俄乘七叶车。牛馆频年祠飓母，蜗宫今见走鱼爷。千栌并拉同摧朽，万瓦纷飞似捲沙。惟有先生掩书卧，蓿栏过雨长新芽。
经古汶洲寄陈夷仲
作者：李之世
朝代：明

此地昔为别，经过倍怆颜。人家平贴水，日影半衔山。一雁来何处，扁舟去独閒。殷勤江上鲤，寄信到松关。
经圯上
作者：李之世
朝代：明

丈人逢孺子，挟策此相邀。所以邳城下，今存坠履桥。灵奇伤往事，契合想前朝。濉水东流去，英雄恨未销。
经外家
作者：李之世
朝代：明

来过故人宅，不见故时人。庭卉犹含绿，萧条空复春。忆昔同拜庆，花下列文茵。苍苔留芳躅，閒阶想袜尘。犹馀欢赏地，坐此怅佳辰。时芳宛如昨，翻令人意新。
经热水
作者：李之世
朝代：明

温泉今始见，果不异前闻。焦釜声相沸，蒸云气共熏。四时炎作令，五德火为君。终古煎难涸，临流势若焚。浮来经喷薄，几转尚氤氲。浑沌谁开凿，阴阳互纠纷。草仍茜以缛，石亦润而文。造化信难了，休将物理云。
经秫坡先生钓台故址
作者：李之世
朝代：明

万叠松阴锁泬漻，厓悬崩石草萧萧。钓台冷落无寻处，细雨微风涨暮潮。
经绿护屏村
作者：李之世
朝代：明

山行数十里，渐觉有人家。隔坞闻春白，沿溪尽沤麻。泉流经九曲，磴道入三丫。穴处依山谷，刀耕近水涯。土垣桑作户，蓬巷竹成遮。灌木环村背，垂藤傍屋牙。居人惯逐虎，迷路屡惊蛇。秋垄家家麦，春苗处处蛙。甘瓜持作馔，苦叶代烹茶。简朴淳风在，栖迟世代遐。暝猿时挂树，幽涧自飘花。到此尘心尽，农谈日易斜。
经绿护屏陈公甫先生读书处
作者：李之世
朝代：明

青山围碧玉，中有读书台。颓垣鞠草莽，伊人安在哉。唯馀山丹树，花落点苍苔。
经邹县
作者：李之世
朝代：明

邾城兵燹后，茅屋半无邻。白昼燐随马，青林鬼闹人。麦田岁不雨，荒垄草难春。浩劫应如此，翻疑造物仁。
经高凉寄题李曰辅山亭用吴川楼先生韵
作者：李之世
朝代：明

名园虽未到，地已数经过。邃樾藏山秀，浮岚出海多。凿天分洞穴，翳阁厂藤萝。正尔怀高躅，因风寄浩歌。树已屯青霭，泉兼泻碧幽。高人于此筑，仙子也曾游。苇葺团瓢屋，荷藏刳木舟。高凉信不谬，六月已先秋。地旷宜邀月，楼高可摘星。海通天外白，山入户来青。花木釐新谱，禽鱼续旧经。三桥频立马，注目想嵬亭。
经高凉寄题李曰辅山亭用吴川楼先生韵·其一
作者：李之世
朝代：明

名园虽未到，地已数经过。邃樾藏山秀，浮岚出海多。凿天分洞穴，翳阁厂藤萝。正尔怀高躅，因风寄浩歌。
经高凉寄题李曰辅山亭用吴川楼先生韵·其三
作者：李之世
朝代：明

地旷宜邀月，楼高可摘星。海通天外白，山入户来青。花木釐新谱，禽鱼续旧经。三桥频立马，注目想嵬亭。
经高凉寄题李曰辅山亭用吴川楼先生韵·其二
作者：李之世
朝代：明

树已屯青霭，泉兼泻碧幽。高人于此筑，仙子也曾游。苇葺团瓢屋，荷藏刳木舟。高凉信不谬，六月已先秋。
结交行
作者：李之世
朝代：明

结交重同心，结客重黄金。愿君金多如季子，请君报仇为君死。君不见春申门下皆珠履，结交莫结贫贱士。
绚绮堂为潘孺朗题
作者：李之世
朝代：明

潘郎雅自爱閒居，世业先朝典石渠。红字镂牙悬秘检，綵毫抽牍写新书。堂开绿野春相媚，思濯澄江锦不如。知是凤毛将振藻，青藜光照绮窗疏。
罗浮仙籍为潘子仙题
作者：李之世
朝代：明

恰有真仙骨，常参四百君。拾得丹灶药，私窥玉笈文。松影摇山月，天风吹海云。弄笛铁桥畔，羽衣凌紫氛。
署中病怀示王尧韭
作者：李之世
朝代：明

拙宦成何补，羁栖病转淹。炕衣防湿壁，晒帙向晴檐。海鸟时窥牖，崖蜂故坠帘。空阶行药遍，嫩草正廉纤。虽然称冷署，强半类僧寮。折鼎同邻爨，荒畦课仆浇。清斋供淡笋，苦茗杂陈椒。且喜无家累，行踪付衲瓢。
署中病怀示王尧韭·其一
作者：李之世
朝代：明

拙宦成何补，羁栖病转淹。炕衣防湿壁，晒帙向晴檐。海鸟时窥牖，崖蜂故坠帘。空阶行药遍，嫩草正廉纤。
署中病怀示王尧韭·其二
作者：李之世
朝代：明

虽然称冷署，强半类僧寮。折鼎同邻爨，荒畦课仆浇。清斋供淡笋，苦茗杂陈椒。且喜无家累，行踪付衲瓢。
羊廷信明经过访以儋被为贽赋此詶之
作者：李之世
朝代：明

未曾相识即依依，风雪谁敲白板扉。海外交情怜布被，天涯乡信滞寒衣。多君击水风弥厚，笑我穿杨力已微。蹭蹬一毡栖未稳，秋来还欲附雄飞。
羽甫兄嘉荐侄过中林夜话
作者：李之世
朝代：明

衡宇晚萧寂，客来破暝烟。灯影竹间出，屐声花外传。诗坛新旧局，世态雨晴天。与尔閒商略，悠悠夜似年。
羽甫兄得还旧磬赋此志喜
作者：李之世
朝代：明

孤磬忽云远，迢迢抱韵归。摩挲今再觌，清寂幸相依。灯影摇松月，窗光启曙晖。主人心似水，来去本忘机。
羽甫兄采松花和茯苓作饼饵见贻诗以酬答
作者：李之世
朝代：明

并刀剪龙髯，长镵斲木瘿。蝶粉糁玄霜，撚作松苓饼。石臼碾轻尘，冰纨筛枯梗。和以蜜脾脂，清沁灌肺冷。微黄似鸦雏，丹的点妆靓。又如累滇棋，数十不盈皿。萧斋苦宿霜，午睡方才醒。竹扉犹未启，墙外闻人警。贻来金盒儿，颗颗周完净。初观委难辨，小咀亦深省。问渠来何方，松花撷山顶。间渠和何味，茯苓收药箵。道人戴竹冠，羽扇临丹鼎。少妇纤手调，玉童汲阶井。念彼百艰成，供我一馋领。顿嚼三十九，似砾投深井。石火试陶铛，沃以松萝茗。轻松乍迸牙，香韵才灌顶。冷然两腋风，谡谡吹松影。枵腹藉一充，饕涎欲再逞。呼童走药肆，为买茯苓莛。百钱刚一斤，铢两犹未整。二月松树花，开遍閒冈岭。长竿打一遭，粉腻沾衣领。谁云解疗饥，如虎得蚱蜢。闻君山厨内，采摘盈筐秉。愿作拷栳团，一餍淘河颈。
羽甫家兄同容知微花下弹琴
作者：李之世
朝代：明

幽人款竹扉，相对理清徽。夕霭下庭薄，轻风生袷衣。宛宛指间语，寥寥思际微。乍觉春寒重，流泉花外飞。
羽甫家兄招游石涧同区茂对区君玉犹子仲昭流连迨暮归途狼藉赋此纪兴
作者：李之世
朝代：明

山水本相须，往往不相假。孰若兹山奇，石泉两绝也。石自泉中出，泉自石中泻。泉味既甘寒，石貌亦萧野。点缀俱玲珑，布置极幽雅。平者如匡床，窔者如广厦。艳如青莲蕊，古如紫芝把。如蟾复如蛛，如狮复如马。此是石恢奇，请说泉潇洒。或飘如曳帛，或纷如掷瓦。或沸如茶铛，或镕如金冶。如鱼张口吸，如沫齿缝下。有响击空山，无声走石罅。泉石既相遇，相聒不肯舍。流来经委折，转入更虚閜。连峰列如屏，其下荫松槚。有草碧如染，有花鲜如楮。是石皆可憩，是林皆可藉。逢岩可安灶，遇坎可泛斝。坞可名藏春，湾可题销夏。水从岩际度，人向石上跨。悬厓时戟面，淙流或没踝。磴苔置屐滑，箭风当面打。恋赏成久淹，入暝转惊讶。昏黑度前冈，迷路穿樵舍。鬼灯光如漆，的的照篱笆。咒力厌怖魂，齐声诵般若。溪回路忽断，危桥独木槎。游人颠坠厓，坭泞交喧咤。衣帻不及顾，时时伤髀胯。溪山到处有，好事人恒寡。堕崄与啼厓，胜事古来诧。我欲纪兹游，钝笔不堪写。一死博河豚，戏语同游者。
羽甫家兄斋中曲木几歌
作者：李之世
朝代：明

离奇古木不中绳，以之为器器不平。吁嗟岂是樵爨物，高人一见眼自明。登君之堂作君几，我取离奇不取平。古之奇人多礧砢，其貌嵚巇而可惊。始知世俗称平者，乃是钝滞之别名。山不奇兮不肯高，水不奇兮不肯清。平莫平于案与椅，终日对之有何情。请君相士如相几，但见离奇切莫轻。
羽甫家兄池上白鹇歌
作者：李之世
朝代：明

世间不独少閒人，人间亦复少閒鸟。白鹇为性本幽閒，行步纡徐翮夭矫。如今世上少閒林，不如敛翮向君沼。君之池沼最清閒，主人与鸟立池间。若个閒人肯伴鹇，我即开门问往还。
翠鸟
作者：李之世
朝代：明

委毳人争惜，微躯混野蒿。衔鱼冲水入，避缴掠林豪。岂不矜文藻，何惭借羽毛。山鸡频照影，顾盼亦云劳。
老柏
作者：李之世
朝代：明

偃盖崚嶒解傲霜，虬枝半似攫穹苍。道人惯服青青叶，却讶霞衣带麝黄。
老槐
作者：李之世
朝代：明

一树繁阴澹古姿，秋来黄叶点阶墀。月明贪玩疏疏影，坐到露凉人睡时。
老槿
作者：李之世
朝代：明

阅尽韶光悟色空，一场春梦附东风。年来领得真消息，坐向枝头数落红。
胭脂花
作者：李之世
朝代：明

山林有蔓卉，香色亦纤新。绾髻能增艳，和铅可点唇。空斋宁用此，聊藉缀苔茵。
自省还洞中作
作者：李之世
朝代：明

牢落倦游归，萧然掩旧扉。藓留题处墨，荷换去时衣。一雨秋阴淡，孤峰倒景微。晚来新水到，垂钓坐苔矶。
自金陵过当涂访林阳仲明府次其见赠韵
作者：李之世
朝代：明

笑拂淄尘满敝衣，行藏休问是耶非。聊从白下轻移舫，间借青山暂息机。镜渚平涵犀影媚，花郊绣衬麦苗肥。到来仙署庭如水，清夜朱弦对月挥。
舆梦
作者：李之世
朝代：明

破梦登篮舆，舆中成一梦。形神恍不交，微息寄人踵。低昂与之俱，方酣忽一动。视听两参差，魂飘体亦纵。零乱少成章，痴人说何用。
舟中书所见
作者：李之世
朝代：明

杨花白于绵，榆策细如钱。并触征人棹，春愁殊为牵。冲波无日夜，归梦已经年。何似忘机鸟，中流去渺然。
舟中写怀呈杨亦琳胡伯连区尔昌高晦生杨应先梁候生
作者：李之世
朝代：明

长江渺渺送流澌，难向怀人写别离。抚剑自怜缑是蒯，弹冠笑讶鬓将丝。因怀池草添新恨，羞对青山画旧眉。越峤燕云家万里，一回凝望一增悲。
舟中卧病
作者：李之世
朝代：明

世味阅来淡，乡心殊未恬。扁舟同病载，新水共愁淹。敲雪添棉袄，遮风下布帘。归期不敢问，暗把梦来占。
舟中漫兴
作者：李之世
朝代：明

去路来程不暂停，十风五雨浪溟溟。长江送客头俱白，岸柳窥人眼尽青。朝汲分泉浇药臼，夜灯留火煖茶瓶。病来差有閒心力，且向篷窗了旧经。
舟中漫怀呈杨亦琳林应玺梁毓和
作者：李之世
朝代：明

短棹冲寒落日斜，征途回首一长嗟。谁云季子貂无恙，转觉潘郎鬓有华。紫燕衔坭知旧垒，白杨飞絮定谁家。吴山越水无消息，渺渺疑乘博望槎。
舟中玩月
作者：李之世
朝代：明

孟秋苦积霖，经旬不肯歇。晚色稍澄霁，开窗陶嘉月。金波荡漾明，半侵瑶池阙。乍如一钩悬，散作千流沫。孤云袅袅垂，忽与渔灯没。舟人趁暮潮，进棹暗相拨。水宿厌滞淫，临流暂披豁。安得任公钓，下捣鼋鼍穴。
舟中遣怀效吴音兼寄方孟旋
作者：李之世
朝代：明

为爱扁舟信往还，一尊临水复看山。双双黄鸟迎人语，点点沧波照客颜。剩有百钱携杖去，从分半席伴鸥閒。笔床荼灶随供具，较胜松房静掩关。水逝花飘稔有情，凌波睇望澹盈盈。却怜弱荇牵风转，不厌垂杨拂棹轻。山学鸦黄当镜立，江分鸭绿入杯平。更谁消受湖中景，十里芳莼一勺羹。昼永人閒睡思浓，沿洄孤棹任从容。茶烹雪乳称禅味，饭惜雕胡罢午供。拄杖时听群鸟哢，寻山忽讶一僧逢。春流处处桃花浪，未信仙源隔几重。长日冲波不断流，滔滔送尽几行舟。柳条有意垂青眼，江水无情浪白头。浮海鸱夷称范蠡，漆园蝴蝶是庄周。尘劳传悟三生幻，取醉聊为汗漫游。
舟中遣怀效吴音兼寄方孟旋·其一
作者：李之世
朝代：明

为爱扁舟信往还，一尊临水复看山。双双黄鸟迎人语，点点沧波照客颜。剩有百钱携杖去，从分半席伴鸥閒。笔床荼灶随供具，较胜松房静掩关。
舟中遣怀效吴音兼寄方孟旋·其三
作者：李之世
朝代：明

昼永人閒睡思浓，沿洄孤棹任从容。茶烹雪乳称禅味，饭惜雕胡罢午供。拄杖时听群鸟哢，寻山忽讶一僧逢。春流处处桃花浪，未信仙源隔几重。
舟中遣怀效吴音兼寄方孟旋·其二
作者：李之世
朝代：明

水逝花飘稔有情，凌波睇望澹盈盈。却怜弱荇牵风转，不厌垂杨拂棹轻。山学鸦黄当镜立，江分鸭绿入杯平。更谁消受湖中景，十里芳莼一勺羹。
舟中遣怀效吴音兼寄方孟旋·其四
作者：李之世
朝代：明

长日冲波不断流，滔滔送尽几行舟。柳条有意垂青眼，江水无情浪白头。浮海鸱夷称范蠡，漆园蝴蝶是庄周。尘劳传悟三生幻，取醉聊为汗漫游。
舟次同杨应先谭敬质玩月
作者：李之世
朝代：明

乡心同此地，旅食算流年。几度天边月，虚从望里圆。凉风低烛影，清露湿茶烟。为爱连宵话，推篷未忍眠。
舟次小年
作者：李之世
朝代：明

晚泊清江思悄然，风沙石濑咽涓涓。客边沽酒逢残腊，雨里迎春到小年。疏磬忽传红叶寺，荒村多住白芜烟。觉来旅况真无味，兴尽思回雪夜船。
舟次横江
作者：李之世
朝代：明

凌晨发江门，其夕抵东渚。西流下崩湍，方舟逆相拒。危樯牵巨缆，十步九回顾。滩声怒如雷，杂以萧骚雨。游人终夜叹，大半思乡土。却望猪头山，三朝又三暮。
舟次横江上春官
作者：李之世
朝代：明

夙昔秉柔翰，抗志事遨游。驾言不得意，各各守故邱。今晨当别离，何由展绸缪。玄冬十二月，霜露欺重裘。冠盖趋河曲，声华满帝州。努力赴风云，明良固所求。
舟次潮连有怀尔昌却寄
作者：李之世
朝代：明

绿杨摇曳草芊芊，古渡移尊忆往年。两岸鸡声啼晓月，半空渔篴散墟烟。经春有约平原会，雪夜无端剡曲船。满眼相思不成寄，双鱼迢递越江边。
舟次螺江始闻萧伯玉大行奉使还里不及造访怅然有寄
作者：李之世
朝代：明

千里劳书问，经途窅不闻。谁云衣带水，能隔往来云。清月犹悬梦，皇华独照君。倚桡频欲寄，沙雁怅离群。
舟行
作者：李之世
朝代：明

舟行无日夕，江上变晴阴。不是时清眺，那堪此滞淫。岸梅初绽子，堤柳未成林。断碛残冰溜，寒沟宿雨侵。沿圻经曲折，触望极高深。景物居然异，羁閒此共寻。随波怜泛泛，似梗去沈沈。睹燕知时换，闻猿断客心。劳生非所问，怀土思难任。
花下独酌戏效放翁体兼寄容鼎卿
作者：李之世
朝代：明

自笑髯公癖更颠，三杯独酌便颓然。榻缘坐久疑穿膝，发为吟多欲覆肩。与子去来寻旧约，看花开谢悟流年。旁人莫讶昏昏醉，久矣吾参春梦禅。再酌花前酒一卮，翻因兴剧转成悲。绿杨深树莺穿处，青草陂塘蛙吠时。一阵酸风吟堕叶，几番红雨洗空枝。清愁种种痴难遣，不向花神向阿谁。
花下独酌戏效放翁体兼寄容鼎卿·其一
作者：李之世
朝代：明

自笑髯公癖更颠，三杯独酌便颓然。榻缘坐久疑穿膝，发为吟多欲覆肩。与子去来寻旧约，看花开谢悟流年。旁人莫讶昏昏醉，久矣吾参春梦禅。
花下独酌戏效放翁体兼寄容鼎卿·其二
作者：李之世
朝代：明

再酌花前酒一卮，翻因兴剧转成悲。绿杨深树莺穿处，青草陂塘蛙吠时。一阵酸风吟堕叶，几番红雨洗空枝。清愁种种痴难遣，不向花神向阿谁。
苏汝载山房同韩孟郁杨亦琳刘觐国话别
作者：李之世
朝代：明

暝色下庭阴，移觞傍竹林。别离不在远，去住总关心。久客乡园梦，怀人落日吟。共怜他夜月，尊酒不同斟。
苦雨
作者：李之世
朝代：明

终朝恒苦雨，山径阻招寻。作客殊无味，逢人难语心。晓风初出谷，寒叶尚馀阴。可似羁栖鸟，春来思旧林。
苦雨再柬羽甫兄并书所感
作者：李之世
朝代：明

雨歇还复注，园庐恒暝阴。空阶行药遍，芳草闭门深。计口权留鹤，算囊欲卖琴。生涯随分过，不羡披裘金。
苦雨柬何文起
作者：李之世
朝代：明

春愁不可奈，苦雨又连朝。架沁琴书湿，庭添几案潮。芳游能几许，索处更难销。为问花安否，相将护短条。雨湿燕坭重，花飞故傍帘。宿云痴欲堕，砌草嫩成淹。倦觉茶勋薄，寒欺酒力严。遥峰如可数，霁色露茆檐。
苦雨柬何文起·其一
作者：李之世
朝代：明

春愁不可奈，苦雨又连朝。架沁琴书湿，庭添几案潮。芳游能几许，索处更难销。为问花安否，相将护短条。
苦雨柬何文起·其二
作者：李之世
朝代：明

雨湿燕坭重，花飞故傍帘。宿云痴欲堕，砌草嫩成淹。倦觉茶勋薄，寒欺酒力严。遥峰如可数，霁色露茆檐。
苦雨柬公先
作者：李之世
朝代：明

黄叶飞林外，萧条但闭门。怀人隔秋雨，相过待朝暾。水市多鱼馔，比邻是酒村。盈盈望不极，期共采芳荪。
苦雨柬陈宪副吴山人
作者：李之世
朝代：明

终宵苦淫潦，檐溜如倾盎。泽国成沮洳，萧斋更飒爽。入帘讶淅沥，迸阶倏沆漭。谛听耳目骇，静憩营魂恍。推枕不成梦，端居纡閒想。拨炉香已烬，挑灯焰不朗。奔雷时一吼，划电光相荡。避湿徙藜床，张帷护书幌。纸窗任模糊，木屏恣偃仰。枝丫惊果坠，林欹搅叶响。傍砌移盘卉，当阶决淤坏。怀人在城闉，如隔东西瀼。青尊时自把，玄言谁共奖。安得桃叶舟，移泊荷花荡。
茅斋夜酌示诸生和迁居之夕闻邻舍儿读书
作者：李之世
朝代：明

蛙宫陈乐部，阶树应时禽。虽无山水缘，耳畔足清音。斋中何所有，木榻与布衾。门庭多韵士，弦诵间豪吟。灵气归海潮，自北以至南。海霞朝夕变，涛声自古今。人生如风萍，一别即商参。念此恻中肠，惟赖酒杯深。坐客扬清歌，歌罢还复斟。颓然遂至醉，无言对韵琴。
草堂落成漫志近况
作者：李之世
朝代：明

揆地刚能满一弓，芟来蔓草尚芃芃。疏编篱格留通月，低搭茅檐欲避风。庭砌渐夷妨蚓穴，门楹不设象牛宫。邮泉嫁竹何多事，时自荷锄助小僮。夹色权分两耳房，粗陈经卷及藜床。近从坡老传悭法，偶向真人斗睡方。病骨且便宽酒债，贫餐尚未缺禽粮。卑栖亦是安时分，莫把枋榆较短长。屋角平行亦碍眉，巡檐刚觉帽儿欹。童閒洗药晒书后，客韵香恬熟茗时。花瘦篱头酣不醒，竹荒墙角俗难医。何如刬却前阶草，一味清虚也亦宜。漫云？鴳一枝安，多少冥鸿亦渐磐。茆舍竹篱衙似店，纸窗蓬户隐于官。稀稀弱柳人攀折，落落疏英雨打残。分付阿童频守护，笼灯留待夜来看。女萝如织占颓垣，贯橛枒槎仅碍门。牛马任刍宁问主，鸡豚归牧亦成村。一区敢儗高人轴，此事难同俗士言。疏拙自知无所竖，肯营温饱恋邱樊。海风和暮复和朝，准备疏荆护短条。地有青钱留碧藓，庭无绛帐树红蕉。因窥石鼓虫成字，惯住山居屋似瓢。除却常参何事事，扶筇纵屐任逍遥。
草堂落成漫志近况·其一
作者：李之世
朝代：明

揆地刚能满一弓，芟来蔓草尚芃芃。疏编篱格留通月，低搭茅檐欲避风。庭砌渐夷妨蚓穴，门楹不设象牛宫。邮泉嫁竹何多事，时自荷锄助小僮。